text:
KGAOLO 1
Modimo ke Mang?
1, 2. Ke dipotso dife tse gantsi batho ba di botsang?
BANA ba botsa dipotso tse di sa feleng. Fa o ba tlhalosetsa sengwe gantsi ba go botsa gore ke eng o bua jalo. Mme fa o leka go ba araba, ba go botsa potso e nngwe gape.
2 Le fa re ka tswa re godile kgotsa re le bana, rotlhe re botsa dipotso. Re ipotsa gore re tla ja eng, re tla apara eng kgotsa gore tla reka eng. Kgotsa re ka tswa re na le dipotso tsa botlhokwa ka botshelo le ka isagwe. Mme fa re sa kgotsofadiwe ke dikarabo tsa dipotso tseno, re ka nna ra emisa go batla dikarabo.
3. Ke eng fa batho ba le bantsi ba akanya gore ba ka se kgone go bona dikarabo tsa dipotso tsa botlhokwa mo botshelong?
3 A Baebele e ka kgona go araba dipotso tsa botlhokwa tse re nang le tsone? Batho bangwe ba ka re ee, mme gone ba tsaya gore go thata go tlhaloganya Baebele. Ba ka tswa ba akanya gore baruti ke bone fela ba itseng dikarabo tsa dipotso tseo. Ba bangwe bone ba tlhabiwa ke ditlhong go bua gore ga ba itse dikarabo. Wena o akanya eng?
4, 5. Ke dipotso dife tsa botlhokwa tse o ka tswang o batla go itse dikarabo tsa tsone? Ke eng o sa tshwanela go itlhoboga go fitlha o bona dikarabo tse di kgotsofatsang?
4 Gongwe o batla go itse dikarabo tsa dipotso tse di jaaka: Ke tshelela eng? Go tla direga eng ka nna fa ke swa? Modimo o ntse jang? Morutisi yo o tumileng thata e bong Jesu o ne a re: “Nnang lo kope, mme lo tla newa; nnang lo senke, mme lo tla bona; nnang lo kokote, mme lo tla bulelwa.” (Mathaio 7:7) Se itlhoboge go fitlha o bona dikarabo tse di kgotsofatsang.
5 Boammaaruri ke gore fa o ‘nna o batla’ o tla bona dikarabo mo Baebeleng. (Diane 2:1-5) Dikarabo tsa yone di tlhaloganyesega motlhofo. Se o se ithutang mo Baebeleng se tla dira gore o itumelele botshelo gone jaanong le gore o nne le bokamoso jo bo itumedisang. A re tlotle ka potso nngwe e e tlhakantseng batho ba le bantsi tlhogo.
A MODIMO O SETLHOGO KGOTSA O AMEGA KA RONA?
6. Ke eng fa batho bangwe ba akanya gore Modimo ga a kgathale fa ba boga?
6 Batho ba le bantsi ba akanya gore Modimo ga a na sepe le bone. Ba re fa e ne e le gore Modimo o a kgathala, lefatshe le ka bo le sa nna jaaka le ntse. Gone jaanong lefatshe le tletse ka dintwa, letlhoo le mahutsana. Batho ba a lwala, ba a boga ba bo ba swa. Batho bangwe ba re, ‘Fa e le gore Modimo o amega ka rona, ke eng a sa fedise pogo e e kana kana?’
7. (a) Baeteledipele ba dikereke ba ruta jang batho gore Modimo o setlhogo? (b) Ke eng fa re tlhomamisegile gore ga se molato wa Modimo fa dilo tse di bosula di direga?
7 Ka dinako tse dingwe, baeteledipele ba bodumedi ba dira gore batho ba akanye gore Modimo o setlhogo. Fa sengwe se se bosula se direga, ba re ke thato ya Modimo. Ba re o ne a rulagantse gore se direge. Fa ba bua jalo, tota ba a bo ba pega Modimo molato. Mme Baebele yone e ruta gore Modimo ga se ene a bakang bosula. Jakobe 1:13 ya re: “Fa mongwe a le mo tekong, a a se ka a re: ‘Ke lekwa ke Modimo.’ Gonne Modimo ga a ka ke a lekwa ka dilo tse di bosula le gone ene ka boene ga a leke ope.” Seno se raya gore le fa Modimo a ise a thibele dilo tse di bosula go direga, ga se ene a di bakang. (Bala Jobe 34:10-12.) Mma re dire sekai.
8, 9. Ke eng fa go tla bo go le phoso go pega Modimo molato fa re na le mathata? Naya sekai.
8 A re re lekawana lengwe le tshela monate le batsadi kwa lapeng. Rraagwe o a mo rata e bile o mo rutile go dira ditshwetso tse di siameng. Mme lekawana leno le simolola go tswa mo tseleng le bo le tswa mo lapeng. Le simolola go tlhoka tsebe mme le feleletsa le wetse mo mathateng. A o ka pega rraagwe molato ka se se diragetseng o re ke eng fa a ne a sa mo thibele go tsamaya? Le e seng. (Luke 15:11-13) Fela jaaka rre yoo, Modimo le ene ga a ka a thibela batho fa ba ne ba mo tlogela mme ba bo ba dira dilo tse di bosula. Ka jalo, fa sengwe se se bosula se direga, re tshwanetse go gakologelwa gore Modimo ga se ene a se bakileng. Re tla bo re sa dire sentle fa re mo pega molato.
9 Go na le lebaka le le utlwalang sentle la go bo Modimo a letleletse dilo tse di bosula go direga. Kgaolo 11 e tla tlhalosa gore Baebele ya reng ka seno. Mme gone, itse gore Modimo o a re rata le gore ga re a tshwanela go mo pega molato ka ntlha ya mathata a re nang le one. Tota e bile ke Ene fela a ka a rarabololang.—Isaia 33:2.
10. Ke eng fa re sa belaele gore Modimo o tla baakanya dilo tse di dirilweng ke batho ba ba bosula?
10 Modimo o boitshepo. (Isaia 6:3) Sengwe le sengwe se a se dirang se siame. Ka jalo, re ka mo ikanya. Ga a tshwane le batho ba ka dinako tse dingwe ba dirang dilo tse di bosula. Tota e bile, le fa go ne go na le motho yo o siameng thata, o ne a se kitla a kgona go baakanya se batho ba ba bosula ba se dirileng. Ga go na ope yo o nang le maatla a a tshwanang le a Modimo. O kgona go baakanya dilo tse di dirilweng ke batho ba ba bosula e bile o solofetsa gore o tla dira jalo.—Bala Pesalema 37:9-11.
MODIMO O IKUTLWA JANG FA BATHO BA BOGA?
11. Modimo o ikutlwa jang fa a go bona o boga?
11 Modimo o ikutlwa jang fa a bona dilo tse di diregang mo lefatsheng le tse di go diragalelang? Baebele e ruta gore Modimo ke “morati wa tshiamiso.” (Pesalema 37:28) Ka jalo, ga se gore o itlhokomolosa dilo tse a bonang di direga mo lefatsheng. Ga a rate go bona batho ba boga. Baebele ya re o ne a “utlwa botlhoko mo pelong” fa a bona bosula jo bo neng bo tletse mo lefatsheng. (Genesise 6:5, 6) Ga a ise a fetoge. (Malaki 3:6) Baebele ya re Modimo o a go kgathalela.—Bala 1 Petere 5:7.
12, 13. (a) Ke eng fa re rata batho e bile re amega ka bone, mme o ikutlwa jang ka pogo e o e bonang mo lefatsheng? (b) Ke eng fa re ka tlhomamisega gore Modimo o tla fedisa pogo le tshiamololo e e mo lefatsheng?
12 Gape Baebele ya re Modimo o re bopile mo setshwanong sa gagwe. (Genesise 1:26) Seno se raya gore o re bopile re na le maikutlo a a tshwanang le a gagwe. Ka jalo, fa e le gore o utlwa botlhoko go bona batho ba ba se nang molato ba boga, Modimo ene o tshwanetse a bo a utlwa botlhoko le go feta. Re itse seno jang?
13 Baebele e re ruta gore “Modimo ke lorato.” (1 Johane 4:8) Sengwe le sengwe se a se dirang o se dira ka lorato. Ka jalo, fa re rata re a bo re etsa Modimo. Fa o ne o na le maatla a go fetola dilo, a o ne o tla fedisa pogo le tshiamololo e e mo lefatsheng? Ga go pelaelo gore o ne o tla dira jalo ka gonne o rata batho. Modimo o na le maatla mme e re ka a re rata, o tla fedisa pogo le tshiamololo e e mo lefatsheng. Itse gore sengwe le sengwe se Modimo a re solofeditseng sone se re se umakileng kwa tshimologong ya buka eno, se tla direga! Mme gone, o tshwanetse go itse Modimo sentle gore o kgone go dumela ditsholofetso tseno.
MODIMO O BATLA GORE O MO ITSE
14. Leina la Modimo ke mang, mme re itse jang gore re tshwanetse go mmitsa ka lone?
14 Fa o batla gore motho a go itse, ke selo sefe sa ntlha se o mmolelelang sone? Leina la gago. A Modimo o na le leina? Madumedi a le mantsi a re leina la gagwe ke Modimo kgotsa Morena. Mme tseo ke direto, fela jaaka o ka re motho ke “kgosi” kgotsa “moporesidente.” Modimo o re boleletse gore leina la gagwe ke Jehofa. Pesalema 83:18 ya re: “Gore batho ba tle ba itse gore wena, yo leina la gago e leng Jehofa, wena o le esi o Mogodimodimo yo o okametseng lefatshe lotlhe.” Bakwadi ba Baebele ba dirisa leina leno makgetlo a le mantsi thata. Modimo o batla gore o itse leina la gagwe le gore o le dirise. O go bolelela leina la gagwe ka gonne a batla gore o nne tsala ya gagwe.
15. Leina Jehofa le kaya eng?
15 Leina la Modimo le kaya gore a ka diragatsa tsholofetso epe fela e a e dirang e bile a ka diragatsa se a ikaeletseng go se dira. Ga go na sepe se se ka emang mo pele ga gagwe. Ke ene fela a tshwanelwang ke leina leno. *
16, 17. Mafoko ano a kaya eng, (a) “Mothatayotlhe”? (b) “Kgosi ya bosakhutleng”? (c) “Mmopi”?
16 Pesalema 83:18 ya re: “Wena o le esi o Mogodimodimo yo o okametseng lefatshe lotlhe.” Gape Tshenolo 15:3 ya re: “Ditiro tsa gago di dikgolo e bile di a gakgamatsa, Jehofa Modimo, Mothatayotlhe. Ditsela tsa gago di siame e bile di boammaaruri, Kgosi ya bosakhutleng.” Lefoko “Mothatayotlhe” le kaya eng? Le kaya gore ga go na ope kgotsa sepe se se nang le maatla a a lekanang le a Modimo. Mme lefoko “Kgosi ya bosakhutleng” le kaya gore ga a na tshimologo. Pesalema 90:2 ya re ke Modimo go tswa bosasimologeng go ya bosakhutleng. A seo ga se jese kgakge?
17 Jehofa ke ene fela Mmopi. Tshenolo 4:11 ya re: “O a tshwanela, Jehofa, wena Modimo wa rona, go amogela kgalalelo le tlotlo le maatla, ka gonne o bopile dilo tsotlhe, mme ka ntlha ya thato ya gago di ne tsa nna gone e bile di ne tsa bopiwa.” Jehofa ke ene a bopileng sengwe le sengwe fela se o ka akanyang ka sone, e ka tswa e le baengele kwa legodimong, dinaledi tse di mo loaping, maungo a a mo setlhareng kgotsa ditlhapi tse di mo lewatleng!
A O KA KGONA GO NNA TSALA YA GA JEHOFA?
18. Ke eng fa batho bangwe ba akanya gore ba ka se tsamaye ba nna ditsala tsa Modimo? Baebele ya reng ka kgang eo?
18 Batho bangwe fa ba bala ka Jehofa, ba a mo tshaba e bile ba re, ‘Modimo o maatla fela thata, o botlhokwa thata e bile o kgakala thata le nna, tota o tla bo a dira eng ka nna?’ Mme gone, a Modimo o batla gore o ikutlwe jalo ka ene? Le e seng. Jehofa o batla go nna tsala ya gago. Baebele ya re Modimo ga ‘a kgakala thata le mongwe le mongwe wa rona.’ (Ditiro 17:27) Modimo o batla gore o mo atamele e bile o go solofetsa gore le ene o tla go “atamela.”—Jakobe 4:8.
19. (a) O ka nna jang tsala ya Modimo? (b) Ke eng se o se ratang thata ka Jehofa?
19 O ka nna jang tsala ya Modimo? Jesu o ne a re: “Seno se raya botshelo jo bo sa khutleng, go tsenya kitso ka ga gago, Modimo yo o esi wa boammaaruri, le ka ga yo o mo romileng, e bong Jesu Keresete.” (Johane 17:3) Fa o tswelela o ithuta, o tla itse Jehofa le Jesu. Mme o tla tshelela ruri. Ka sekai, re ithutile gore “Modimo ke lorato.” (1 Johane 4:16) Mme gape Jehofa o ‘kutlwelobotlhoko, o pelontle, o bonya go galefa, o na le bopelonomi jo bogolo jwa lorato le boammaaruri.’ (Ekesodo 34:6) Jehofa o “molemo e bile o iketleeleditse go itshwarela.” (Pesalema 86:5) Modimo o pelotelele e bile o a ikanyega. (2 Petere 3:9; Tshenolo 15:4) Fa o bala Baebele, o tla ithuta dilo tse dintsi tse dintle ka ene.
20-22. (a) O ka atamalana jang le Modimo le fa o sa kgone go mmona? (b) O tshwanetse go dira eng fa batho bangwe ba batla gore o emise go ithuta Baebele?
20 O ka kgona jang go atamalana le Modimo le fa gone o sa kgone go mmona? (Johane 1:18; 4:24; 1 Timotheo 1:17) Fa o bala ka ene mo Baebeleng, o tla simolola go mo tlhaloganya. (Pesalema 27:4; Baroma 1:20) Fa o ntse o tsweletse o ithuta ka ene, o tla mo rata le go feta e bile o tla ikutlwa o atamalane le ene fela thata.
21 O tla tlhaloganya gore Jehofa ke Rraarona. (Mathaio 6:9) Ke ene a re neileng botshelo e bile o batla gore re bo itumelele ka botlalo. Ke sone se rre yo o lorato a se eleletsang bana ba gagwe. (Pesalema 36:9) Baebele ya re o ka kgona go nna tsala ya ga Jehofa. (Jakobe 2:23) Akanya fela! Mmopi wa dilo tsotlhe Jehofa o batla gore o nne tsala ya gagwe!
22 Go na le batho ba ba tla go kgothaletsang gore o emise go ithuta Baebele. Ba ka tswa ba tshaba gore o tla tlogela bodumedi jwa gago. Mme se letle ope go go thibela gore o nne tsala ya ga Jehofa. Ga go na Tsala epe e e tshwanang le ene.
23, 24. (a) Ke eng fa o sa tshwanela go tlogela go botsa dipotso? (b) Re tla ithuta eng mo kgaolong e e latelang?
23 Go tla nna le dilo tse o sa di tlhaloganyeng fa o ntse o ithuta Baebele. Se tlhabiwe ke ditlhong go botsa dipotso kgotsa go kopa thuso. Jesu o ne a re re tshwanetse go ikokobetsa fela jaaka bana ba bannye. (Mathaio 18:2-4) Mme bana ba botsa dipotso tse di sa feleng. Modimo o batla gore o itse dikarabo tsa dipotso tseo. Ka jalo, ithute Baebele ka kelotlhoko gore o tlhomamise gore dilo tse o ithutang tsone di boammaaruri.—Bala Ditiro 17:11.
24 Go ithuta Baebele ke yone fela tsela e e di gaisang tsotlhe ya go itse Jehofa. Kgaolo e e latelang e tla re thusa go tlhaloganya gore ke eng fa Baebele e sa tshwane le dibuka tse dingwe.
^ ser. 15 Fa e le gore Baebele ya gago ga e na leina leno kgotsa o batla go itse mo go oketsegileng ka bokao jwa lone le kafa o ka le bitsang ka gone, tsweetswee bala Ntlha e e Kwa Bofelong ya 1.


c: text/html

text:
A DI TLHAMILWE?
Dinyurone Tse di Tsibosang Tsie fa e Fofa
DITSIE di tsamaya ka segopa se se kana ka “ditsie di le dimilione di le 80 mo sekwere kilometareng se le sengwe.” Le fa go ntse jalo, ga di thulane. Di kgona jang go dira jalo?
Akanya: Ka fa morago ga leitlho lengwe le lengwe la tsie go na le nyurone e e e tsibosang. Fa go lebega e kete tsie e tla thula e nngwe, dinyurone tseno di romela molaetsa kwa diphukeng le kwa maotong mme seo se dira gore tsie e tsiboge ka bonako. Tota e bile, tsie e tsiboga ka bonako go feta go bonya ga leitlho ka makgetlo a le matlhano.
E re ka baitsesaense ba ne ba tlhotlhelediwa ke leitlho la tsie le dinyurone tsa lone, ba ne ba dira thulaganyo ya khomputara e e dirang gore roboto e kgone go lemoga dilo mme e se ka ya di thula, ba sa dirise radara. Babatlisisi ba dirisa thekenoloji eo le mo dikoloing ba dira gore di nne le thulaganyo e e bonako le e e nepileng e e tlhagisang batho, e e ba thusang go fokotsa go thulana. Porofesa Shigang Yue wa kwa Yunibesithi ya Lincoln kwa United Kingdom a re: “Go na le mo gontsi mo re ka go ithutang mo tshenekeging e nnye jaaka tsie.”
O akanya eng? A dinyurone tse di tsibosang tsie fa e fofa di nnile gone ka botsone fela? Kgotsa a di tlhamilwe?

robotstxt: allowed

filter: keep


text:
“Tota Motlhanka yo o Boikanyego Le yo O Botlhale ke Mang?”
“Tota motlhanka yo o boikanyego le yo o botlhale ke mang yo mong wa gagwe a neng a mo tlhoma gore a okamele ba ntlo ya gagwe?”—MATH. 24:45.
1, 2. Jesu o dirisa mang go re fepa gompieno, mme ke eng fa go le botlhokwa gore re lemoge gore ke mang yo a mo dirisang?
“BAKAULENGWE, ga ke kgone go bala makgetlho a lo ileng lwa nthusa ka one go bona ditlhogo tse di nang le se ke neng ke se tlhoka thata ka nako e e tshwanetseng.” Ke yone tsela e kgaitsadi mongwe a neng a bontsha kanaanelo ka yone fa a ne a kwalela bakaulengwe ba ba berekang kwa ntlokgolo ya rona ya lefatshe lotlhe. A le wena o a tle o ikutlwe jaaka ene? Bontsi jwa rona re a tle re ikutlwe jalo. A seo se tshwanetse go re gakgamatsa? Nnyaa.
2 Dijo tsa semoya tse re di amogelang ka nako e e tshwanetseng ke bosupi jwa gore Jesu, yo e leng Tlhogo ya phuthego, o diragatsa tsholofetso ya gagwe ya gore o tla re fepa. O dirisa mang go re fepa? Fa Jesu a ne a bua ka sesupo sa go nna gone ga gagwe, o ne a re o tla dirisa “motlhanka yo o boikanyego le yo o botlhale” go naya ba ntlo ya gagwe ‘dijo ka nako e e tshwanetseng.’ * (Bala Mathaio 24:45-47.) Jesu o dirisa motlhanka yoo go fepa balatedi ba gagwe ba boammaaruri mo motlheng ono wa bofelo. Go botlhokwa thata gore re lemoge gore motlhanka yo o boikanyego ke mang. Bomoya jwa rona le kamano ya rona le Modimo di ikaegile ka motlhanka yoo.—Math. 4:4; Joh. 17:3.
3. Dikgatiso tsa rona di ne di tlhalosa setshwantsho sa motlhanka yo o boikanyego jang?
3 Ka jalo, re tshwanetse go tlhaloganya jang setshwantsho sa ga Jesu sa motlhanka yo o boikanyego? Mo nakong e e fetileng, dikgatiso tsa rona di ile tsa tlhalosa dintlha tse di latelang: Ka Pentekosete ya 33 C.E., Jesu o ne a tlhoma motlhanka yo o boikanyego gore a okamele ba ntlo ya gagwe. Motlhanka o emela Bakeresete botlhe ba ba tloditsweng ba ba mo lefatsheng ba e leng setlhopha, ba ba tshelang ka nako e le nngwe fa e sa le ka nako eo. Ba ntlo ya gagwe ba emela mongwe le mongwe wa Bakeresete bano ba ba tloditsweng. Ka 1919, Jesu o ne a tlhoma motlhanka yo o boikanyego gore a “okamele dilo tsa gagwe tsotlhe”—dilo tsa gagwe tsotlhe tse di direlwang Bogosi tse di mo lefatsheng. Le fa go ntse jalo, fa re tlhatlhoba Dikwalo ka kelotlhoko le go tlhatlhanya ka tsone ka thapelo, re ne ra lemoga gore tsela e re tlhaloganyang mafoko a ga Jesu ka yone a a malebana le motlhanka yo o boikanyego le yo o botlhale, e tlhoka go tokafadiwa. (Dia. 4:18) A re sekasekeng setshwantsho seno mme re bone gore se re ama jang, re ka tswa re na le tsholofelo ya go tshela kwa legodimong kgotsa mo lefatsheng.
SETSHWANTSHO SENO SE DIRAGADIWA LENG?
4-6. Ke eng fa re ka dira tshwetso ya gore setshwantsho sa ga Jesu sa motlhanka yo o boikanyego se simolotse go diragadiwa morago ga 1914?
4 Dintlha tse di amanang le setshwantsho seno sa motlhanka yo o boikanyego le yo o botlhale di bontsha gore setshwantsho seno se ne sa simolola go diragadiwa mo motlheng wa bofelo e seng ka Pentekosete ya 33 C.E. A re boneng kafa Dikwalo di re thusang ka gone gore re fitlhelele tshwetso eno.
5 Setshwantsho sa motlhanka yo o boikanyego ke karolo ya boporofeti jwa ga Jesu jo bo malebana le ‘sesupo sa go nna gone ga gagwe le sa bokhutlo jwa tsamaiso eno ya dilo.’ (Math. 24:3) Karolo ya ntlha ya boporofeti jo bo mo go Mathaio 24:4-22, e diragadiwa gabedi—la ntlha e diragadiwa go tloga ka 33 C.E. go ya go 70 C.E. mme la bobedi e diragadiwa ka tsela e kgolwane mo motlheng wa rona. A seo se kaya gore mafoko a ga Jesu a a malebana le motlhanka yo o boikanyego le one a tla diragadiwa ka ditsela tse pedi? Nnyaa.
6 Go simolola ka mafoko a a mo go Mathaio 24:29, Jesu o ne a tlhoma mogopolo mo ditiragalong tse di neng di tla direga mo motlheng wa rona. (Bala Mathaio 24:30, 42, 44.) Fa Jesu a ne a bua ka se se tla diragalang ka nako ya pitlagano e kgolo, o ne a re batho ba “tla bona Morwa motho a tla a le mo marung a legodimo.” Go tswa foo, o ne a bua mafoko a a neng a a lebisa mo bathong ba ba neng ba tla tshela mo malatsing ao a bofelo, a ba rotloetsa gore ba nne ba ntshitse matlho dinameng, o ne a re: “Ga lo itse gore Morena wa lona o tla ka letsatsi lefe,” a bo a re, “Ka ura e lo sa akanyeng gore ke yone, Morwa motho o tla ka yone.” * Mo ditemaneng tseno—fa Jesu a ne a bua ka ditiragalo tse di tla diregang mo metlheng ya bofelo—o ne a bua ka setshwantsho sa motlhanka yo o boikanyego. Ka jalo, re ka fitlhelela tshwetso ya gore mafoko a gagwe a a malebana le motlhanka yoo yo o boikanyego, a ne a simolola go diragadiwa morago ga gore metlha ya bofelo e simolole ka 1914. Go a utlwala gore re dire tshwetso eo. Ka ntlha yang?
7. Ke potso efe ya botlhokwa e e neng ya tsoga fa paka ya thobo e ne e simolola, mme ka ntlha yang?
7 Ema go sekae mme o akanye ka potso eno: “Tota motlhanka yo o boikanyego le yo o botlhale ke mang?” Mo lekgolong la ntlha la dingwaga go ne go se na lebaka la go botsa potso eno. Jaaka re bone mo setlhogong se se fetileng, baaposetoloi ba ne ba kgona go dira dikgakgamatso, tota le go abela ba bangwe dimpho tsa go dira dikgakgamatso, go bontsha gore Modimo o ne a ba eme nokeng. (Dit. 5:12) Ka jalo, go ne go sa tlhokege gore mongwe a botse gore tota ke mang yo Keresete a mo tlhomileng gore a etelele pele. Le fa go ntse jalo, ka 1914 dilo di ne di farologane thata. Paka ya thobo e ne ya simolola mo go one ngwaga oo. Kgabagare nako e ne e fitlhile gore mefero e kgaoganngwe le korong. (Math. 13:36-43) E re ka paka ya thobo e ne e simolotse, go ne ga tsoga potso ya botlhokwa: Ka gonne go ne go na le Bakeresete ba le bantsi ba e seng ba boammaaruri ba ba neng ba ipolela gore ke balatedi ba boammaaruri ba ga Jesu, Bakeresete ba ba tloditsweng ba ba neng ba tshwantshediwa ke korong, ba ne ba tla lemogiwa jang? Setshwantsho sa motlhanka yo o boikanyego se araba potso eno. Balatedi ba ga Keresete ba ba tloditsweng e ne e tla nna bone ba ba fepiwang sentle semoyeng.
MOTLHANKA YO O BOIKANYEGO LE YO O BOTLHALE KE MANG?
8. Ke eng fa go tshwanela gore motlhanka yo o boikanyego a bopiwe ke Bakeresete ba ba tloditsweng?
8 Motlhanka yo o boikanyego o tshwanetse a bo a bopiwa ke Bakeresete ba ba tloditsweng ba mo lefatsheng. Bakeresete bano ba bidiwa “boperesiti jwa segosi” mme ba laetswe gore ba “ ‘bolele dinonofo tse di molemolemo gongwe le gongwe’ tsa yo o neng a [ba] bitsa mo lefifing a [ba] isa mo leseding la gagwe le le gakgamatsang.” (1 Pet. 2:9) Go a tshwanela go bo maloko ao a “boperesiti jwa segosi” a na le seabe ka tlhamalalo mo go ruteng badumedimmogo le bone boammaaruri.—Mal. 2:7; Tshen. 12:17.
9. A motlhanka yo o boikanyego o bopiwa ke Bakeresete botlhe ba ba tloditsweng ba ba mo lefatsheng? Tlhalosa.
9 A motlhanka yo o boikanyego o bopiwa ke batlodiwa botlhe ba ba mo lefatsheng? Nnyaa. Boammaaruri ke gore ga se batlodiwa botlhe ba ba nnang le seabe mo go abeleng badumedimmogo le bone dijo tsa semoya lefatshe ka bophara. Mo gare ga korong, go na le bakaulengwe ba ba tloditsweng ba e leng batlhanka ba bodiredi kgotsa bagolwane mo diphuthegong tse ba leng kwa go tsone. Ba ruta ka ntlo le ntlo le mo diphuthegong tsa bone, e bile ba ikobela ka boikanyegi kaelo e e tswang kwa ntlokgolo. Le fa go ntse jalo, ga ba nne le seabe mo go abeleng bakaulengwe ba lefatshe lotlhe dijo tsa semoya. Gape bangwe ba batlodiwa ke bokgaitsadi ba ba boikobo, ba ba ka se kang ba leka go nna barutisi mo phuthegong.—1 Bakor. 11:3; 14:34.
10. Motlhanka yo o boikanyego le yo o botlhale ke mang?
10 Ka jalo, motlhanka yo o boikanyego le yo o botlhale ke mang? Go dumalana le mokgwa o Jesu a neng a o dirisa wa go fepa ba le bantsi a dirisa ba le mmalwa, motlhanka yono ke setlhopha se sennye sa bakaulengwe ba ba tloditsweng ba ba nnang le seabe ka tlhamalalo mo go rulaganyeng dijo tsa semoya le go di aba mo nakong ya go nna gone ga ga Keresete. Mo metlheng ya bofelo, bakaulengwe ba ba tloditsweng ba e leng motlhanka yo o boikanyego ba ntse ba dira mmogo kwa ntlokgolo. Masomesome a dingwaga bosheng jaana, motlhanka yoo o tlhalositswe e le Setlhopha se se Laolang sa Basupi ba ga Jehofa. Le fa go ntse jalo, lefoko le le reng “motlhanka” le Jesu a le dirisitseng mo setshwantshong sa gagwe, ga le kaye motho a le mongwe, mme le bua ka setlhopha. Ka jalo, maloko a Setlhopha se se Laolang a dira ditshwetso e le setlhopha.
BA NTLO KE BOMANG?
11, 12. (a) Motlhanka yo o boikanyego le yo o botlhale o tlhomiwa gore a dire ditiro dife tse pedi? (b) Jesu o ne a tlhoma leng motlhanka yo o boikanyego gore a okamele ba ntlo ya gagwe, mme o ne a tlhopha bomang go dira jalo?
11 Go botlhokwa go ela tlhoko gore mo setshwantshong sa ga Jesu, motlhanka yo o boikanyego le yo o botlhale o tlhomiwa gore a dire ditiro tse pedi tse di farologaneng. Ya ntlha, ke go okamela ba ntlo; ya bobedi, ke go okamela dilo tsotlhe tsa mong wa gagwe. E re ka setshwantsho seno se diragadiwa mo motlheng wa bofelo, motlhanka o dira ditiro tseno tse pedi morago ga gore Jesu a nne gone e le kgosi go simolola ka 1914.
12 Jesu o tlhomile leng motlhanka yo o boikanyego gore a okamele ba ntlo ya gagwe? Gore re arabe potso eo, re tshwanetse go boela morago mo ngwageng wa 1914—fa paka ya thobo e ne e simolola. Jaaka re setse re ithutile, mo nakong eo ditlhopha di le dintsi di ne di ipolela gore ke Bakeresete. Jesu o ne a tla tlhopha motlhanka yo o boikanyego go tswa mo setlhopheng sefe? Potso eo e ne ya arabiwa fa ene le Rraagwe ba ne ba tla go tlhatlhoba tempele, kgotsa thulaganyo ya semoya ya kobamelo, go simolola ka 1914 go ya kwa masimologong a 1919. * (Mal. 3:1) Ba ne ba itumedisiwa ke setlhopha se sennye se se ikanyegang sa Baithuti ba Baebele ba ba neng ba bontsha gore ba ikanya Jehofa le Lefoko la gagwe. Gone ke boammaaruri gore, ba ne ba tlhoka go phepafadiwa, mme gone ba ne ba amogela seo ka boikobo ka nako e khutshwane ya go lekiwa le go itshekisiwa. (Mal. 3:2-4) Baithuti ba Baebele ba ba ikanyegang e ne e le Bakeresete ba boammaaruri ba ba tshwantshediwang ke korong. Ka 1919, ka nako ya go tsosolosiwa semoyeng, Jesu o ne a tlhopha bakaulengwe ba ba tloditsweng ba ba nang le bokgoni mo gare ga bone, gore e nne motlhanka yo o boikanyego le yo o botlhale mme a ba tlhoma gore ba okamele ba ntlo ya gagwe.
13. Ke bomang ba e leng karolo ya ba ntlo, mme ka ntlha yang?
13 Ka jalo, ba ntlo ke bomang? Fa re tlhamalala fela, re ka re ke ba ba fepiwang. Mo tshimologong ya malatsi a bofelo, ba ntlo e ne e le batlodiwa botlhe. Moragonyana, ba ntlo ba ne ba akaretsa boidiidi jo bogolo jwa dinku tse dingwe. Gone jaanong ba dinku tse dingwe ke karolo e kgolo ya “letsomane le le lengwe” le le eteletsweng pele ke Keresete. (Joh. 10:16) Ditlhopha tseno tse pedi di fepiwa ka dijo tsa semoya tse di tshwanang tse ba di abelwang ke motlhanka yo o boikanyego ka nako e e tshwanetseng. Go tweng ka maloko a Setlhopha se se Laolang a gompieno e leng motlhanka yo o boikanyego le yo o botlhale? Bakaulengwe bano le bone ba tlhoka go fepiwa semoyeng. Ka jalo, bakaulengwe bano ba ba ikokobeditseng ba lemoga gore mongwe le mongwe wa bone ke karolo ya ba ntlo fela jaaka balatedi botlhe ba mmatota ba ga Jesu.
14. (a) Motlhanka yo o boikanyego o neilwe maikarabelo afe, mme seo se akaretsa eng? (b) Jesu o ne a naya motlhanka yo o boikanyego le yo o botlhale tlhagiso efe? (Bona lebokose la setlhogo se se reng, “Fa go Direga Gore Motlhanka yo o Bosula Yoo . . . ”)
14 Jesu o neile motlhanka yo o boikanyego le yo o botlhale maikarabelo a magolo. Mo metlheng ya go kwalwa ga Baebele, motlhanka yo o neng a ikanngwa kgotsa modiredi, e ne e le ene a tlhokomelang ntlo. (Luke 12:42) Ka jalo, motlhanka yo o boikanyego le yo o botlhale o neilwe maikarabelo a go okamela ba ntlo ya tumelo. Maikarabelo ao a akaretsa go tlhokomela dithoto tsa Mong, tiro ya go rera, dithulaganyo tsa dikopano tse dikgolo le tse dinnye, go dirwa ga dikgatiso tsa Baebele tse di tla dirisiwang mo bodireding jwa tshimo le fa motho a ithuta a le nosi le mo dipokanong tsa phuthego. Ba ntlo ba ikaegile ka dijo tsotlhe tsa semoya tse ba di newang ke setlhopha sa motlhanka.
O TLHOMIWA LENG GORE A OKAMELE DILO TSOTLHE TSA MONG?
15, 16. Jesu o tlhoma leng motlhanka yo o boikanyego gore a okamele dilo tsa gagwe?
15 Jesu o tlhoma leng motlhanka gore a dire tiro ya gagwe ya bobedi—‘go okamela dilo tsa gagwe tsotlhe’? Jesu o ne a re: “Go itumela motlhanka yoo yo fa mong wa gagwe a goroga a mo fitlhelang a dira jalo. Ammaaruri ke a lo raya, O tla mo tlhoma gore a okamele dilo tsa gagwe tsotlhe.” (Math. 24:46, 47) Ela tlhoko gore Jesu o tlhoma motlhanka go dira tiro eo ya bobedi fa a goroga mme a mo fitlhela a ntse a “dira jalo” ke gore, a aba dijo tsa semoya ka boikanyegi. Ka jalo, go tla nna le lobaka lo lo rileng magareng ga gore motlhanka a tlhomiwe go dira tiro ya ntlha le ya bobedi. E le gore re tlhaloganye gore ke leng le gone jang Jesu a tlhomang motlhanka gore a okamele dilo tsotlhe tsa Gagwe, re tshwanetse go itse dilo tse pedi: gore o tla leng le gore dilo tsa gagwe ke eng.
16 Jesu o goroga leng? Re bona karabo ya potso eo mo ditemaneng tse di tlang pele ga temana eo le morago ga yone. Se lebale gore, mo ditemaneng tse di fetileng fa go buiwa ka go “tla” ga ga Jesu, lefoko leo le kaya nako ya fa a tla go itsise katlholo le go e diragatsa kwa bokhutlong jwa tsamaiso eno. * (Math. 24:30, 42, 44) Ka jalo, go “goroga” kgotsa go “tla” ga ga Jesu mo go umakilweng mo setshwantshong sa motlhanka yo o boikanyego, go direga ka nako ya pitlagano e kgolo.
17. Dilo tsa ga Jesu di akaretsa eng?
17 ‘Dilo tsotlhe’ tsa ga Jesu di akaretsa eng? Jesu o ne a sa dirise lefoko “tsotlhe” go kaya fela dilo tsa mo lefatsheng. Kana e bile, Jesu o na le taolo e kgolo kwa legodimong. O ne a re: “Taolo yotlhe ke e neilwe kwa legodimong le mo lefatsheng.” (Math. 28:18; Baef. 1:20-23) Gone jaanong, dilo tsa gagwe di akaretsa Bogosi jwa Bomesia, jo e sa leng e le jwa gagwe fa e sa le ka 1914, le jo mo go jone a tla busang le balatedi ba gagwe ba ba tloditsweng.—Tshen. 11:15.
18. Ke ka ntlha yang fa Jesu a tla itumelela go tlhoma motlhanka wa gagwe gore a okamele dilo tsotlhe tsa gagwe?
18 Fa re sekaseka dintlha tse re tlotlileng ka tsone, re ka swetsa ka go reng? Fa Jesu a tla go atlhola ka nako ya pitlagano e kgolo, o tla fitlhela motlhanka yo o boikanyego a abela ba ntlo ya Gagwe dijo tsa semoya ka nako e e tshwanetseng le ka boikanyegi. Ka nako eo, Jesu o tla itumelela go mo tlhoma gore a dire tiro ya bobedi—go okamela dilo tsotlhe tsa gagwe. Ba e leng setlhopha sa motlhanka yo o boikanyego ba tla tlhomiwa gore ba dire tiro eno fa ba amogela tuelo ya bone kwa legodimong e le babusimmogo le Keresete.
19. A fa motlhanka yo o boikanyego a le kwa legodimong, o tla amogela tuelo e e fetang ya batlodiwa ba bangwe botlhe? Tlhalosa.
19 A fa motlhanka yo o boikanyego a le kwa legodimong, o tla amogela tuelo e e fetang ya batlodiwa ba bangwe botlhe? Nnyaa. Tuelo e setlhopha se sennye seno se e solofeditsweng, e ka amogelwa le ke ba bangwe. Ka sekai, akanya ka se Jesu a neng a se bolelela baaposetoloi ba gagwe ba ba ikanyegang ba le 11 mo bosigong jwa pele ga a swa. (Bala Luke 22:28-30.) Jesu o ne a solofetsa setlhopha seo se sennye sa banna gore ba letetswe ke tuelo ka ntlha ya go ikanyega ga bone. Ba ne ba tla busa le ene mo bogosing jwa gagwe. Le fa go ntse jalo, dingwaga di le dintsi morago ga moo, o ne a tlhalosa gore ba le 144 000 botlhe ba tla nna le ene mo ditulong tsa bogosi mme ba buse mmogo le ene. (Tshen. 1:1; 3:21) Ka tsela e e tshwanang, jaaka go tlhalositswe mo go Mathaio 24:47, o ne a solofetsa setlhopha se sennye sa banna—bakaulengwe ba ba tloditsweng ba e leng motlhanka yo o boikanyego—gore ba tla tlhomiwa go okamela dilo tsa gagwe tsotlhe. Mme boammaaruri ke gore, botlhe ba ba 144 000 ba tla busa le ene kwa legodimong.—Tshen. 20:4, 6.
20. Ke ka ntlha yang fa Jesu a ne a tlhoma motlhanka yo o boikanyego, mme wena o ikemiseditse go dira eng?
20 Jesu o dirisa motlhanka yo o boikanyego le yo o botlhale go latela mokgwa o a o simolotseng mo lekgolong la ntlha la dingwaga—go fepa ba le bantsi a dirisa ba le mmalwa. Jesu o tlhomile motlhanka yo o boikanyego go tlhomamisa gore balatedi ba gagwe ba mmatota—e ka tswa e le batlodiwa kgotsa ba dinku tse dingwe—ba nna ba fepiwa ka dijo tsa semoya mo metlheng ya bofelo. A re ikemisetseng go bontsha gore re anaanela bakaulengwe ba ba tloditsweng ba e leng motlhanka yo o boikanyego le yo o botlhale ka go ba ema nokeng ka boikanyegi.—Baheb. 13:7, 17.
^ ser. 2 Serapa 2: Pelenyana, Jesu o ne a bua ka setshwantsho se se tshwanang le seo mme mo go sone o ne a bitsa “motlhanka” a re ke “molebedi” mme “ba ntlo” a re ke “setlhopha sa gagwe sa batlhokomedi.”—Luke 12:42-44.
^ ser. 6 Serapa 6: Go “tla” ga ga Keresete (ka Segerika, er′kho·mai) go farologana le “go nna gone” ga gagwe (pa·rou·si′a). Go nna gone ga gagwe a sa bonale go simolola pele ga a tla go atlhola.
^ ser. 12 Serapa 12: Bona setlhogo se se reng, “Bonang! Ke na Le Lona Malatsi Otlhe,” se se mo makasineng ono, tsebe 10-12, serapa 5-8.
^ ser. 16 Serapa 16: Bona setlhogo se se reng, “Re Bolelele, Dilo Tseno di Tla Nna Leng?” se se mo makasineng ono, tsebe 7-8, serapa 14-18.


text:
Baebele ya mo Internet | THANOLO YA LEFATSHE LE LESHA YA DIKWALO TSE DI BOITSHEPO
A o ka rata go bala setlhogo seno ka %%?
Bahebera 10:1-39
10 Gonne e re ka Molao o na le moriti+ wa dilo tse di molemo tse di tla tlang, mme e seng tsone dilo totatota, batho ka ditlhabelo tse di tshwanang tse ba di isang tshupelo ba sa kgaotse ngwaga le ngwaga, ga ba ka ke le ka motlha ba itekanedisa+ ba ba atamelang.2 Go seng jalo, a ditlhabelo di ka bo di sa khutla go isiwa tshupelo, ka gonne ba ba dirang tirelo e e boitshepo ba ba neng ba ntlafaditswe gangwe fela ba ka bo ba sa tlhole ba ikutlwa ba na le maleo?+3 Go farologana le seo, ditlhabelo tseno di dira gore maleo a gakologelwe ngwaga le ngwaga,+4 gonne ga go kgonege gore madi a dipoo le a dipodi a tlose maleo.+5 Ka gone fa a tla mo lefatsheng a re: “‘O ne o sa batle setlhabelo le tshupelo,+ mme o ne wa mpaakanyetsa mmele.+6 O ne wa se ka wa amogela ditshupelo tse di fisiwang di feletse le tshupelo ya boleo.’+7 Mme ka re, ‘Bona! Ke tlile (mo momenong wa buka go kwadilwe kaga me)+ go dira thato ya gago, wena Modimo.’”+8 Morago ga gore pele a re: “O ne wa se ka wa batla le gone o ne wa se ka wa amogela ditlhabelo le ditshupelo le ditshupelo tse di fisiwang di feletse le tshupelo ya boleo”+—ditlhabelo tse di isiwang tshupelo go ya ka Molao+—9 o ne a re: “Bona! Ke tlile go dira thato ya gago.”+ O tlosa se e leng sa ntlha gore a tle a tlhome se e leng sa bobedi.+10 Ka “thato”+ e go bolelwang ka yone re itshepisitswe+ ka tshupelo+ ya mmele wa ga Jesu Keresete gangwe+ felafela.11 Gape, moperesiti mongwe le mongwe o ema+ letsatsi le letsatsi+ gore a dire tirelo a bo a ise ditlhabelo di le dingwe fela tshupelo gantsintsi, ka gonne di sa kgone le fa e le ka nako epe go tlosa maleo ka botlalo.+12 Mme monna yono o ne a isetsa ruriruri+ setlhabelo se le sengwe tshupelo a se isetsa maleo a ba a nna kafa seatleng sa moja sa Modimo,+13 go tloga ka nako eo go ya pele a letile go fitlha baba ba gagwe ba bewa jaaka sebeo sa dinao+ tsa gagwe.14 Gonne ke ka tshupelo e le nngwe ya setlhabelo+ a itekanedisitseng+ ruriruri ba ba itshepisiwang.15 Mo godimo ga moo, moya o o boitshepo+ le one o re naya bosupi, gonne fa o sena go re:16 “‘Eno ke kgolagano e ke tla golaganang le bone ka yone morago ga malatsi ao,’ go bua Jehofa. ‘Ke tla tsenya melao ya me mo dipelong tsa bone, e bile ke tla e kwala mo megopolong ya bone,’”+17 morago ga moo wa re: “Mme ga ke kitla ke tlhola ke gakologelwa maleo a bone le ditiro tsa bone tsa botlhokamolao ka gope.”+18 Jaanong koo go nang le boitshwarelo+ jwa tsone gone, ga go tlhole go na le tshupelo ya boleo.+19 Jalo, bakaulengwe, e re ka re na le bopelokgale jwa tsela ya go tsena+ mo lefelong le le boitshepo+ ka madi a ga Jesu,20 e a neng a re e simololela semolao e le tsela e ntšha le e e tshelang e e kgabaganyang sesiro,+ ke gore, nama ya gagwe,+21 e bile e re ka re na le moperesiti yo mogolo mo ntlong ya Modimo,+22 a re atameleng ka dipelo tse di boammaaruri ka go tlhomamisega mo go tletseng ga tumelo, dipelo tsa rona di kgatšhitswe di golotswe mo segakoloding se se boikepo+ le mebele ya rona e tlhapisitswe ka metsi a a phepa.+23 A re ngangatleleng go bolela phatlalatsa tsholofelo+ ya rona kwantle ga go reketla,+ gonne yo o solofeditseng o a ikanyega.+24 Mme a re akanyetsaneng gore re tlhotlheletsaneng+ mo loratong le mo ditirong tse di molemo,+25 re sa lese go phuthega mmogo+ ga rona, jaaka bangwe ba na le mokgwa oo, mme re kgothatsana,+ mme re dira jalo le go feta e re ka lo bona letsatsi le atamela.+26 Gonne fa re dira boleo ka boomo+ re sena go amogela kitso e e leng yone ya boammaaruri,+ ga go tlhole go na le setlhabelo sepe sa maleo se se setseng,+27 mme go na le tebelelo nngwe e e boifisang ya katlholo+ gape go na le lefufa le le tukang le le tlileng go laila ba ba ganetsang.+28 Motho ofe fela yo o itlhokomolositseng molao wa ga Moshe o swa kwantle ga bopelotlhomogi, ka bosupi jwa ba le babedi kgotsa ba le bararo.+29 Lo akanya gore motho yo o gatakileng+ Morwa Modimo le yo o tsereng madi+ a kgolagano a a neng a itshepisiwa ka one e le a boleng jo bo sa reng sepe, le yo o tlhapaditseng moya+ wa bopelonomi jo bo sa re tshwanelang ka lonyatso, o tla kaiwa a tshwanelwa ke kotlhao+ e e botlhoko thata go le kana kang?30 Gonne re a mo itse yo o neng a re: “Pusoloso ke ya me; ruri ke tla lefetsa”;+ mme gape: “Jehofa o tla atlhola batho ba gagwe.”+31 Ke selo se se boifisang go wela mo diatleng tsa Modimo yo o tshelang.+32 Le fa go ntse jalo, nnang lo gakologelwe malatsi a pele a mo go one, fa lo sena go sedimosediwa,+ lo neng lwa itshokela ntwa e kgolo tlase ga dipogo,+33 ka dinako dingwe fa lo ne lo bewa mo mpaananeng jaaka mo bobogelong+ mo dikgobong mmogo le mo dipitlaganong, mme ka dinako dingwe fa lo ne lo nna batlhakanedi le ba ba neng ba diragalelwa ke dilo tse di ntseng jalo.+34 Gonne lo ne lwa bontsha ba ba mo kgolegelong kutlwelobotlhoko lwa ba lwa itshokela ka boipelo go gapiwa+ ga dilo tsa lona, lo itse gore lona ka bolona lo na le thuo e e botoka le e e nnelang ruri.+35 Jalo, lo se ka lwa latlha kgololesego ya go bua,+ e e tla newang maduo+ a magolo.36 Gonne lo tlhoka boitshoko,+ gore fa lo sena go dira thato ya Modimo,+ lo amogele go diragadiwa ga tsholofetso.+37 Gonne go sa ntse go setse “lobakanyana lo lonnye thata,”+ mme “yo o tlang o tla goroga mme ga a na go diega.”+38 “Mme mosiami wa me o tla tshela ka ntlha ya tumelo,”+ mme, “fa a kata ka morago, moya wa me ga o mo itumelele.”+39 Jaanong ga re mofuta wa ba ba katang ka morago go ya tshenyegong,+ mme re mofuta o o nang le tumelo gore re kgone go boloka moya o tshela.+


text:
Baebele ya mo Internet | THANOLO YA LEFATSHE LE LESHA YA DIKWALO TSE DI BOITSHEPO
A o ka rata go bala setlhogo seno ka %%?
Genesise 2:1-25
2 Magodimo le lefatshe le masomosomo otlhe a tsone a wediwa jalo.+2 Mme ka letsatsi la bosupa Modimo a wetsa tiro ya gagwe e a e dirileng, mme a ikhutsa ka letsatsi la bosupa mo tirong yotlhe ya gagwe e a e dirileng.+3 Mme Modimo a segofatsa letsatsi la bosupa a ba a le itshepisa, ka gonne mo go lone o ntse a ikhuditse mo tirong yotlhe ya gagwe e Modimo a e bopileng ka boikaelelo jwa go e dira.+4 Eno ke polelo ya ditiragalo tsa magodimo le lefatshe mo nakong ya go bopiwa ga tsone, mo letsatsing le Jehofa Modimo a neng a dira lefatshe le legodimo+ ka lone.5 Jaanong go ne go ise go fitlhelwe setlhatshana sepe sa naga mo lefatsheng e bile go ise go tlhoge dimela dipe tsa naga, ka gonne Jehofa Modimo o ne a ise a dire gore pula e ne+ mo lefatsheng e bile go ne go se na motho ope yo o neng a ka lema mmu.6 Mme mouwane+ o ne o tle o tlhatloge mo lefatsheng mme o nosetse lefatshe lotlhe.+7 Mme Jehofa Modimo a bopa motho ka lorole+ lo lo tswang mo mmung+ a ba a budulela moya wa botshelo+ mo teng ga maroba a dinko tsa gagwe, mme motho a nna moya o o tshelang.+8 Mo godimo ga moo, Jehofa Modimo a jala tshingwana mo Edene,+ go ela kwa botlhaba, mme a baya gone motho yo a mmopileng.+9 Ka jalo Jehofa Modimo a dira gore go mele mo mmung setlhare sengwe le sengwe se se eletsegang mo ponong ya motho e bile se le molemo go ka nna dijo le setlhare sa botshelo+ mo gare ga tshingwana le setlhare sa kitso ya molemo le bosula.+10 Jaanong go ne go na le noka e e neng e elela go tswa mo Edene e nosetsa tshingwana, go tswa moo ya simolola go kgaogana ya nna maphata a le manè.11 Leina la ya ntlha ke Pishone; ke yone e e potologang lefatshe lotlhe la Hafila,+ kwa go nang le gouta gone.12 Mme gouta ya lefatshe leo e molemo.+ Gape go na le boroku jwa beteleuma+ le leje la onikise.+13 Mme leina la noka ya bobedi ke Gihone; ke yone e e potologang lefatshe lotlhe la Kushe.14 Mme leina la noka ya boraro ke Hidekele;+ ke yone e e yang kwa botlhaba jwa Asiria.+ Mme noka ya bonè ke Euferatese.+15 Mme Jehofa Modimo a tsaya monna a mmaya mo tshingwaneng ya Edene+ gore a e leme a ba a e tlhokomele.+16 Gape Jehofa Modimo o ne a naya monna taolo eno: “O ka nna wa ja mo setlhareng sengwe le sengwe sa tshingwana gore o bo o kgotsofale.+17 Mme fa e le setlhare sa kitso ya molemo le bosula sone o se ka wa ja mo go sone, gonne ka letsatsi le o jang mo go sone ruri o tla swa.”+18 Mme Jehofa Modimo a tswelela a re: “Ga go molemo gore monna a nne a le nosi. Ke tlile go mo direla mothusi, gore e nne motlatsi wa gagwe.”+19 Jaanong Jehofa Modimo o ne a bopa sebatana sengwe le sengwe sa naga le sebopiwa sengwe le sengwe se se fofang sa magodimo ka mmu, mme a di tlisa kwa monneng go bona gore o ne a tla raya nngwe le nngwe ya tsone leina a reng; mme le fa e le eng fela se a neng a se bitsa sone, moya mongwe le mongwe o o tshelang,+ seo e ne e le leina la one.+20 Ka jalo monna o ne a raya diruiwa tsotlhe le dibopiwa tse di fofang tsa magodimo le sebatana sengwe le sengwe sa naga maina, mme ga fitlhelwa monna ene a se na mothusi ope yo e leng motlatsi wa gagwe.21 Ka gone Jehofa Modimo a dira gore monna a welwe ke boroko jo bogolo+ mme, fa a sa ntse a robetse, a tsaya longwe lwa dikgopo tsa gagwe mme a tswala nama mo le neng le le gone.22 Mme Jehofa Modimo a dira logopo lo a lo tsereng mo monneng go nna mosadi a bo a mo tlisa kwa monneng.+23 Foo monna a re:“Kgabagare yono ke lerapo la marapo a meLe nama ya nama ya me.+Yono o tla bidiwa Mosadi,Ka gonne o ntshitswe mo monneng.”+24 Ke gone ka moo monna o tla tlogelang rraagwe le mmaagwe+ mme o tla ngaparela mosadi wa gagwe mme ba tla nna nama e le nngwe.+25 Mme boobabedi ba ne ba ntse fela ba sa ikatega,+ monna le mosadi wa gagwe, mme le fa go ntse jalo ba ne ba sa tlhabiwe ke ditlhong.+


text:
A lo Amogela Madumedi a Mangwe?
Re latela kgakolo ya Baebele ya gore re ‘
tlotle batho botlhe’—go sa re sepe gore ke ba bodumedi bofe. (1 Petere 2:17, Baebele e e Boitshepo) Ka sekai, mo dinageng dingwe go na le Basupi ba ga Jehofa ba le diketekete. Le fa go ntse jalo, ga re leke go pateletsa boradipolotiki kgotsa batho ba ba tlhomang molao gore ba kgoreletse kgotsa ba thibele tiro ya madumedi a mangwe. E bile ga re tswe letsholo go tlhotlheletsa dipuso go tlhoma melao e e pateletsang batho ba bangwe go tshela go ya ka boitsholo jwa rona kgotsa ditumelo tsa rona. Go na le moo, re amogela batho ba madumedi a mangwe ka yone tsela e re lebeletseng gore le bone ba re amogele ka yone.—Mathaio 7:12.
Ithute mo go Oketsegileng
TORA YA TEBELO
Bodumedi jo bo Siameng bo Kgothaletsa Maloko a Jone go Ratana
Ke bodumedi bofe jo bo ratang maloko a jone go lwantsha bothata jwa dipolotiki, jwa lotso le jwa ikonomi jo bo kgaoganyang batho?


text:
A o Ka Rata go Itse Boammaaruri?
BOAMMAARURI ka eng? Ka dingwe tsa dipotso tse di botlhokwa go gaisa tsotlhe tse batho ba ipotsang tsone. Gongwe o kile wa ipotsa dipotso tse di jaaka tseno:
A ruriruri Modimo o amega ka rona?
A dintwa le pogo di tla tsamaya di fela?
Go direga eng ka rona fa re swa?
A go na le tsholofelo nngwe ka baswi?
Nka rapela jang gore Modimo a utlwe dithapelo tsa me?
Nka bona jang boitumelo mo botshelong?
O ne o ka senka kae dikarabo tsa dipotso tseno? Fa o ne o ka ya kwa dilaeboraring kgotsa kwa mabenkeleng a dibuka, o ne o ka nna wa fitlhela diketekete tsa dibuka tse di ipolelang gore di na le dikarabo tsa dipotso tseno. Le fa go ntse jalo, gantsi dibuka tseno di a ganetsana. Dingwe tsa tsone di bonala di thusa gone jaanong, mme go ise go ye kae di felelwa ke nako di bo di tlhabololwa kgotsa di tseelwa maemo ke tse dingwe.
Le fa go ntse jalo, go na le buka nngwe e e nang le dikarabo tse di ka ikanngwang. Ke buka e e nang le tshedimosetso e e boammaaruri. Jesu Keresete o ne a bua jaana fa a ne a rapela Modimo: “Lefoko la gago ke boammaaruri.” (Johane 17:17) Gompieno re itse Lefoko leo e le Baebele e e Boitshepo. Mo ditsebeng tse di latelang, o tla fitlhela bontlhanngwe jwa dikarabo tsa Baebele tse di utlwalang sentle le tse di boammaaruri tsa dipotso tse di fa godimo.
A Ruriruri Modimo o Amega ka Rona?
LEBAKA LA GO BOTSA POTSO ENO: Re tshela mo lefatsheng le le tletseng bosetlhogo le tshiamololo. Madumedi a le mantsi a ruta gore ke thato ya Modimo go bo re boga.
SE BAEBELE E SE RUTANG: Modimo ga se ene a bakang boikepo. Jobe 34:10 ya re: “A go nne kgakala le Modimo wa boammaaruri go dira ka boikepo, le Mothatayotlhe go dira ka tshiamololo!” Modimo o ikaeletse go direla batho dilo tse di molemo. Ke gone ka moo Jesu a ileng a re ruta go rapela jaana: “Rraarona yo o kwa magodimong, a . . . bogosi jwa gago bo tle. A thato ya gago e diragale le mo lefatsheng, jaaka kwa legodimong.” (Mathaio 6:9, 10) Modimo o amega thata jaana ka rona mo a ileng a tsaya matsapa a magolo go tlhomamisa gore boikaelelo jwa gagwe bo a diragadiwa.—Johane 3:16.
Bona le Genesise 1:26-28; Jakobe 1:13; le 1 Petere 5:6, 7.
A Dintwa le Pogo di Tla Tsamaya di Fela?
LEBAKA LA GO BOTSA POTSO ENO: Dintwa di bolaya dimilionemilione tsa batho. Rotlhe re ile ra amiwa ke pogo.
SE BAEBELE E SE RUTANG: Modimo o bolelela pele gore o tlile go dira gore go nne le kagiso mo lefatsheng lotlhe. Mo Bogosing jwa gagwe, puso ya kwa legodimong, batho ga ba kitla “ba tlhola ba ithuta ntwa gape.” Go na le moo, ba tla “thula ditšhaka tsa bone ba di dira magale a megoma.” (Isaia 2:4) Modimo o tla fedisa tshiamololo yotlhe le pogo. Baebele e solofetsa jaana: “[Modimo] o tla phimola dikeledi tsotlhe mo matlhong a bone, mme loso lo tla bo lo seyo, le fa e le khutsafalo le fa e le selelo le fa e le botlhoko di tla bo di sa tlhole di le gone. Dilo tsa pele [go akareletsa le tshiamololo le pogo tse re di bonang gompieno] di fetile.”—Tshenolo 21:3, 4.
Bona le Pesalema 37:10, 11; 46:9; le Mika 4:1-4.
Go Direga Eng ka Rona fa re Swa?
LEBAKA LA GO BOTSA POTSO ENO: Madumedi a le mantsi mo lefatsheng a ruta gore go na le sengwe se se mo teng ga motho se se tswelelang pele se tshela morago ga loso. Bangwe ba dumela gore batho ba ba suleng ba kgona go utlwisa batho ba ba tshelang botlhoko kgotsa gore Modimo o atlhola batho ba ba bosula ka go ba tlhokofatsa ka bosakhutleng mo diheleng tsa molelo.
SE BAEBELE E SE RUTANG: Fa motho a swa, ga a tlhole a le gone. Moreri 9:5 ya re: “Baswi . . . ga ba itse sepe gotlhelele.” E re ka baswi ba sa itse sepe, ba sa utlwe sepe e bile ba sa bone sepe, ba ka se ka ba kgona go utlwisa batho ba ba tshelang botlhoko kgotsa go ba thusa.—Pesalema 146:3, 4.
Bona le Genesise 3:19 le Moreri 9:6, 10.
A go Na le Tsholofelo Nngwe ka Baswi?
LEBAKA LA GO BOTSA POTSO ENO: Re batla go tshela e bile re batla go itumelela botshelo le batho ba re ba ratang. Ke ga tlholego fela gore re tlhoafalele go boa re bona baratiwa ba rona ba ba suleng.
SE BAEBELE E SE RUTANG: Bontsi jwa batho ba ba suleng ba tla tsosiwa. Jesu o ne a solofetsa gore “ba ba mo mabitleng a kgakologelo ba tla . . . tswa.” (Johane 5:28, 29) Boikaelelo jwa Modimo jwa kwa tshimologong bo tla diragadiwa fa batho ba ba tsositsweng ba tla bo ba nna le tshono ya go tshela mo lefatsheng la paradaise. (Luke 23:43) Tsholofetso eno ya isagwe e akaretsa gore batho ba ba kutlo ba tla tshela ka bosakhutleng le go nna le botsogo jo bo molemo. Baebele ya re: “Basiami ba tla rua lefatshe, mme ba tla aga mo go lone ka bosakhutleng.”—Pesalema 37:29.
Bona le Jobe 14:14, 15; Luke 7:11-17 le Ditiro 24:15.
Nka Rapela Jang Gore Modimo a Utlwe Dithapelo Tsa Me?
LEBAKA LA GO BOTSA POTSO ENO: Batho ba madumedi otlhe fela ba a rapela. Le fa go ntse jalo, bontsi jwa bone bo na le maikutlo a gore dithapelo tsa bone ga di arabiwe.
SE BAEBELE E SE RUTANG: Jesu o ne a re ruta gore re tile go rapela re boaboeletsa mafoko a le mangwe. O ne a re: “Fa o rapela, o se ka wa boaboeletsa dilo di le dingwe.” (Mathaio 6:7) Fa re batla gore Modimo a utlwe dithapelo tsa rona, re tshwanetse go rapela ka tsela e a e amogelang. Gore re dire jalo, re tshwanetse go ithuta se thato ya gagwe e leng sone, mme go tswa foo re rapele go dumalana le yone. Johane wa ntlha 5:14 ya re: “Go sa kgathalesege gore ke eng se re se kopang kafa thatong ya [Modimo], o a re utlwa.”
Bona le Pesalema 65:2; Johane 14:6, 14; le 1 Johane 3:22.
Nka Bona Jang Boitumelo mo Botshelong?
LEBAKA LA GO BOTSA POTSO ENO: Batho ba le bantsi ba dumela gore madi, go tuma kgotsa go nna montle ke tsone dilo tse di tla dirang gore ba itumele. Ke sone se ba gagamalela dilo tseo—mme ka maswabi seo ga se dire gore ba bone boitumelo joo.
SE BAEBELE E SE RUTANG: Jesu o ne a tlhalosa selo se se dirang gore motho a nne le boitumelo fa a ne a re: “Go itumela ba ba tshwenyegang ka se ba se tlhokang semoyeng.” (Mathaio 5:3) Re ka bona boitumelo jwa mmatota fa fela re tsaya dikgato go kgotsofatsa selo sa botlhokwa go gaisa tsotlhe tse re nang le tsone—keletso ya go itse boammaaruri ka Modimo le se a se ikaeletseng ka rona. Boammaaruri joo bo bonwa mo Baebeleng. Go itse boammaaruri joo go ka re thusa go lemoga dilo tse tota e leng tsa botlhokwa le tse e seng tsa botlhokwa. Fa re letla boammaaruri jwa Baebele go kaela ditshwetso le dilo tse re di dirang, seo se tla dira gore re nne le botshelo jo bo kgotsofatsang.—Luke 11:28.
Bona le Diane 3:5, 6, 13-18; le 1 Timotheo 6:9, 10.
Dintlha tseno ke bontlhanngwe fela jwa dikarabo tsa Baebele tsa dipotso tse thataro tse di fa godimo. A o ka rata go itse mo go oketsegileng? Fa o le mongwe wa batho ba ba “tshwenyegang ka se ba se tlhokang semoyeng,” ga go pelaelo gore o tla rata go itse mo go oketsegileng. O ka tswa o na le dipotso tse dingwe tse o ipotsang tsone, tse di jaaka: ‘Fa e le gore Modimo o amega ka rona, ke eng fa a letleletse bosula le pogo e kanakana go tswelela ka dingwagangwaga? Nka tokafatsa jang botshelo jwa lelapa la me?’ Baebele e na le dikarabo tse di kgotsofatsang tsa dipotso tseno le tse dingwe tse dintsintsi.
Le fa go ntse jalo, batho ba le bantsi ba okaoka go senka dikarabo mo Baebeleng. Ba e tsaya e le buka e kgolo e ka dinako tse dingwe go leng thata go e tlhaloganya. A o ka rata go thusiwa go bona dikarabo mo Baebeleng? Basupi ba ga Jehofa ba na le didirisiwa tse pedi tse di ka go thusang.
Sa ntlha, ke buka ya Totatota Baebele e Ruta Eng? e e diretsweng go thusa batho ba ba tshwaregileng thata go bona dikarabo tsa Baebele tse di utlwalang sentle tsa dipotso tse di botlhokwa. Sedirisiwa sa bobedi ke thulaganyo ya mahala ya thuto ya legae ya Baebele. Mongwe wa Basupi ba ga Jehofa yo o tshwanelegang go ruta Baebele yo o nnang mo lefelong la lona, a ka tla kwa legaeng la gago kgotsa kwa lefelong le le go tshwanetseng mme a dirise nako e khutshwane beke le beke go tlotla le wena ka Baebele. Dimilione tsa batho mo lefatsheng lotlhe di solegetswe molemo ke thulaganyo eno. Bontsi jwa bone bo ile jwa swetsa jaana ka boitumelo: “Ke bone boammaaruri!”
Ga go sepe se se ka bapisiwang le letlotlo leno le legolo. Boammaaruri jwa Baebele bo re golola mo tumelabotlhoding, mo go tlhakanngweng tlhogo ke maaka le mo poifong. Bo re thusa go nna le tsholofelo, boikaelelo le boipelo. Jesu o ile a re: “Lo tla itse boammaaruri, mme boammaaruri bo tla lo golola.”—Johane 8:32.
Ithute mo go Oketsegileng
THULAGANYO YA GO ITHUTA BAEBELE
Ke Eng fa o Tshwanetse go Ithuta Baebele?
Baebele e thusa batho ba le dimilione mo lefatsheng lotlhe go bona dikarabo tsa dipotso tse di botlhokwa thata mo botshelong. A o ka rata go nna mongwe wa bone?
DIKARABO TSA DIPOTSO TSA BAEBELE
A Modimo ke Maatla Fela A a Se Nang Maikutlo?
Baebele ya re Modimo o bopile dilo tsotlhe, mme gone, a o a amega ka rona?
DIKARABO TSA DIPOTSO TSA BAEBELE
Go Direga Eng fa o Swa?
A baswi ba kgona go utlwa se se diregang gaufi le bone?
DIKARABO TSA DIPOTSO TSA BAEBELE
Tsogo ke Eng?
O ka gakgamadiwa ke go itse gore go tla tsosiwa bomang.
DIKARABO TSA DIPOTSO TSA BAEBELE
Goreng ke Rapela? A Modimo o Tla Nkaraba?
Gore Modimo a arabe dithapelo tsa gago, go tla ikaega ka gore o rapela jang.


text:
Bayei ba ipelela go lemogiwa jaaka morafe o o ikemetseng
Erile ka Matlhatso kwa Gumare ebo ele megolokwane le meduduetso Bayei ba ipelela pego go tswa mo go Tona wa lephata la Dikgaolo le Tlhabololo Magae Tona Slumber Tsogwane jaaka ane a ba rolela gore morafe wa Bayei o lemogiwa jaaka morafe o o ikemetseng.
Fa a rola pego eo Tona Tsogwane o ile a gorosa madume mo morafeng go tswa kwa go Tautona gammogo le go ba tlhalosetsa fa a tshwere phetolo eba sa bolong go e emela gore morafe wa bone o lemogiwe jaaka morafe o ikemeseng.
O boletse fa pele a ile a kopana le bogogi kwa Maun go ba rolela fa a tlisa thomo ka bane ba tshwaraganetse dikgang tseo mmogo, a tlatsa ka gore dithulaganyo tsotlhe dina le tsamaiso le molao o o salwang morago.
A re mo dithulagayong tsotlhe baatlhodi ba ile ba sekaseka kgang eo mme ba tlamega go dira dikatlholo ba setse molao morago, a gatelela gore tsamaiso tsotlhe di remelela mo molaong.
Tona Tsogwane o boleletse morafe fa ditherisanyo tsotlhe di dirilwe kwa Rakops, Kachikau, Maun le Gumare mme go kopanwe le Bayei, Bambukushu, Batawana, Basarwa le bogogi go tswa Serowe ka bao botlhe ba ameaga, a tlatsa ka gore mo letsatsing leo go tlile go buiwa popagano.
O tlhalositse fa go tla a nna le pego ka mokwalo e e tla ntshiwang mabapi le kgang eo ka Puso e sekasekile kopo e lebile molao wa Bogosi wa 2008 o o neng wa dirisiwa mo kgangnyeng ya Bogosi jwa lekgotla la Kamanakau la Bayei.
A re kgang ya kamanakau gone gona le therisanyo mme le kgang ya Bayei go tsamailwe go dirwa therisanyo ka e le konokono mme go dirwa seo ka go kopana le merafe yotlhe e e emegang go buiwa puo ele nngwe fela gore morafe o lemogiwe.
O boletse fa go supile fa morafe wa Bayei ona le ditso mme go ilwe ga lebelelwa ditso le ngwao ya bone le kwa ba tlholegileng teng mme ele Tona a dira mokwalo a o kwalela Taoutona gore ga a bone bothata gore Bayei ba ka lemogiwa jaaka morafe o o ikemetseng.
Tona o boletse fa a lerile thomo gore jaanong Bayei ba lemogiwa jaaka morafe mme ebile Puso e amogela kopo ya bone gore ba ka nna le Kgosi e eleng ya bone mme dithata di le mo morafeng eseng mo go Tona gore ba ka romela leina mme ba dira jalo ba resisantse ele morafe go dirilwe thulaganyo.
Erile morafe o tswa labone ba lebogela thata mafoko a ga Tona, mme Saywa Mmusi o boletse fa ba lebogela karabo e Tona a tlang ka yone mme ikgaratlhelo e sale e simolotse e eteletswe pele ke Proffesor Vuya Wakazi Lydia Nyathi mme ba fitlhetse se ba neng ba se batlang ebile ba lebogela pego.
Matlhogonolo Letshelaphala


text:
Baebele ya mo Internet | THANOLO YA LEFATSHE LE LESHA YA DIKWALO TSE DI BOITSHEPO
A o ka rata go bala setlhogo seno ka %%?
Bagalatia 6:1-18
6 Bakaulengwe, le eleng fa motho mongwe a tsaya kgato nngwe e e phoso+ pele ga a e lemoga, lona ba lo nang le ditshwanelego tsa semoya,+ lekang go lolamisa motho yo o ntseng jalo ka moya o o bonolo,+ mongwe le mongwe wa lona a ntse a ipeile leitlho,+ e se re kgotsa le lona lwa raelwa.+2 Tswelelang lo rwalelana mekgweleo,+ mme ka gone lo diragatse molao wa ga Keresete.+3 Gonne fa mongwe a akanya gore o sengwe fa a se sepe,+ o tsietsa mogopolo wa gagwe.4 Mme a mongwe le mongwe a bontshe se tiro ya gagwe e leng sone,+ mme ke gone a tla nnang le lebaka la go itumela ka ga gagwe ka esi, mme e seng a ipapisa+ le motho yo mongwe.5 Gonne mongwe le mongwe o tla rwala morwalo wa gagwe.+6 Mo godimo ga moo, a motho yo o rutwang lefoko ka molomo+ a tlhakanele mo dilong tsotlhe tse di molemo+ le ene yo o nayang thuto+ eo ya molomo.7 Lo se ka lwa tsietsega:+ Modimo ga se yo o ka sotliwang.+ Gonne le fa e le eng se motho a se jalang, o tla roba sone seno gape;+8 ka gonne yo o jalelang nama ya gagwe o tla roba go bola mo nameng ya gagwe,+ mme yo o jalelang moya+ o tla roba botshelo jo bo sa khutleng mo moyeng.+9 Jalo a re se leseng go dira se se molemo,+ gonne re tla roba mo pakeng e e leng yone fa re sa lape.+10 Ruri he, fa fela re sa ntse re na le nako e e go dumelelang,+ a re direng se se molemo mo go botlhe, mme segolobogolo mo go ba ba amanang le rona mo tumelong.+11 Bonang gore ke lo kwaletse ka ditlhaka tse dikgolo jang ka seatla sa me.+12 Botlhe ba ba batlang go nna le ponalo e ntle mo nameng ke bone ba ba lekang go lo patelela go rupa,+ e le fela gore ba tle ba se ka ba bogisediwa kota ya tlhokofatso ya ga Keresete,+ e bong Jesu.13 Gonne tota le eleng bone ba ba rupang ga ba boloke Molao ka bobone,+ mme ba batla gore lo rupe gore ba tle ba nne le lebaka la go ipelafatsa mo nameng ya lona.14 E kete go ka se direge le ka motlha gore ke ipelafatse, fa e se ka kota ya tlhokofatso+ ya Morena wa rona Jesu Keresete, yo lefatshe le bapotsweng ka ene+ mo go nna le nna mo lefatsheng.15 Gonne go rupa ga se sepe le fa e le go sa rupang,+ mme popo e ntšha+ ke sengwe.16 Mme botlhe ba ba tla tsamayang ka thulaganyo ka molao ono wa boitshwaro, a go nne kagiso le kutlwelobotlhoko mo go bone, le eleng mo go Iseraele wa Modimo.+17 Go tloga jaanong a go se ka ga nna le yo o ntshwenyang, gonne mo mmeleng wa me ke na le matshwao a pabolo+ a motlhanka wa ga Jesu.+18 Bopelonomi jo bo sa re tshwanelang jwa Morena wa rona Jesu Keresete bo nne le moya+ o lo o bontshang bakaulengwe. Amen.


text:
KAROLO 3
Tsela ya go Rarabolola Mathata
“Ratanang ka lorato lo logolo, ka gonne lorato lo bipa maleo a le mantsi.”—1 Petere 4:8
Fa wena le molekane wa gago lo simolola botshelo mmogo, go tla nna le mathata a a farologaneng. A ka bakwa ke gore tsela e lo akanyang ka yone, e lo ikutlwang ka yone le e lo godisitsweng ka yone e farologane. Kgotsa a ka bakwa ke dilo tse dingwe le ditiragalo tse di sa lebelelwang.
O ka nna wa leka go itlhokomolosa mathata ano, mme Baebele e re gakolola gore re rarabolole mathata a rona. (Mathaio 5:23, 24) Fa o dirisa melaometheo ya Baebele, o tla bona ditsela tse di molemo tsa go rarabolola mathata.
1 BUANG KA BOTHATA
SE BAEBELE E SE BUANG: “[Go] na le . . . nako ya go bua.” (Moreri 3:1, 7) Ipheng nako ya go bua ka bothata. Bolelela molekane wa gago o sa fitlhe sepe kafa o ikutlwang ka gone le gore o akanya eng ka kgang e lo tlotlang ka yone. ‘Bua boammaaruri’ le molekane wa gago ka metlha. (Baefeso 4:25) Le fa o galefile, lwantsha boikutlo jwa go lwa. Go nna bonolo fa o araba go ka thusa gore motlotlo wa lona o se ka wa felela ka ntwa.—Diane 15:4; 26:20.
Tota le fa lo sa dumalane, nna pelonomi mme o bontshe molekane wa gago gore o a mo rata e bile o a mo tlotla. (Bakolosa 4:6) Lekang go rarabolola bothata ka bonako jo bo kgonegang, mme lo se ka lwa kgaotsa go buisana.—Baefeso 4:26.
SE O KA SE DIRANG:
Bayang nako ya go tlotla ka bothata
Lwela go sa tsene yo mongwe ganong fa a bua. Le wena o tla nna le tshono ya go bua
2 REETSA MME O LEKE GO TLHALOGANYA
SE BAEBELE E SE BUANG: “Bontshanang lorato lwa bopelonomi. Mo go bontshaneng tlotlo etelelang pele.” (Baroma 12:10) Tsela e o reetsang ka yone e botlhokwa. Ka “bopelotlhomogi . . . le boikokobetso” leka go tlhaloganya kafa molekane wa gago a ikutlwang ka gone. (1 Petere 3:8; Jakobe 1:19) O se ka wa itira e kete o reeditse mme o sa reetsa. Fa go kgonega, tlogela se o se dirang mme o reetse molekane wa gago ka tlhoafalo kgotsa o mo kope gore lo tlotle ka kgang eo moragonyana. Dira gore a bone gore o mo tsaya e le molekane wa gago e seng moganetsi gore o “se ka wa itlhaganelela go kgopisega.”—Moreri 7:9.
SE O KA SE DIRANG:
Tswelela o reeditse ka kelotlhoko le fa se o se utlwang se sa go itumedise
Fa molekane wa gago a bua, leka go tlhaloganya se tota a se kayang. Ela tlhoko gore segalo sa lentswe la gagwe le tsela e a itshwarang ka yone di kaya eng
3 DIRANG SE LO DUMALANENG KA SONE
SE BAEBELE E SE BUANG: “Letsapa la mofuta mongwe le mongwe le solegela molemo, mme lefoko la dipounama le gogela kwa letlhokong.” (Diane 14:23) Ga go a lekana go dumalana fela ka tshwetso e e molemo. Dirang se lo dumalaneng ka sone. Seno se ka tlhoka gore lo dire ka natla mme se tla lo solegela molemo. (Diane 10:4) Fa lo dira mmogo, lo tla nna le “maduo a a molemo” a tiro ya lona ya bonatla.—Moreri 4:9.
SE O KA SE DIRANG:
Dirang tshwetso ya gore mongwe le mongwe wa lona o tla tsaya dikgato dife go rarabolola bothata
Nnang lo sekaseka gore lo dira jang ka se lo dumalaneng ka sone
Ithute mo go Oketsegileng
TSOGANG!
Tsela ya go Nna Moreetsi yo o Molemo
Go reetsa ka kelotlhoko ga se bokgoni fela, mme ke tsela ya go bontsha lorato. Ithute kafa o ka nnang moreetsi yo o botoka ka gone.
TSOGANG!
Kafa o ka Tilang go Bua Mafoko a a Tlhabang ka Gone
O ka dira eng fa e le gore wena le molekane wa gago lo letlile gore puo e e utlwisang botlhoko e senye kamano ya lona?
TSOGANG!
Kafa lo ka Kgaotsang go Ngalelana ka Teng
Go tla jang gore banyalani bangwe ba felele ba ngalelane, mme ba ka dirang go rarabolola dikgotlhang tsa bone?


text:
Motseletsele o o akaretsa buka ya moithuti e e rulagantsweng ka maemo a a kwa godimo a ditshwantsho tsa mmala ka metshameko, ditemana-kgang tse di tlhotlheletsang go itumelela go bala gammogo le go nna le seemo se se kwa godimo sa puo. Baithuti ba tshwaragana le go kwala, go tshwantsha gammogo le go rulaganya ka mokgwa wa go tshwantsha ditiragalo tse tota bontsi jwa tsone mo ditirong tsa mo phaposi-borutelong di tlhotlheletsang go diro ka ditlhopha. O neela baithuti tshono ya go dira ka phuthologo le go letlelela baithuti go ela tlhoko tswelelopele ya bone gammogo le go e tsweledisapele le go dira diphetogo tse di mosola tsa mokgwa o o rulagantsweng.
- Bøger
- E-bøger
- Andre varer
- Pensumlister
- Undervisere
- Butikker
- Kundeservice
- Om os


text:
DINTLHA TSE DI OKETSEGILENG
1914—Ngwaga o o Botlhokwa Thata mo Boporofeting Jwa Baebele
MASOMESOME a dingwaga pele ga 1914, baithuti ba Baebele ba ne ba tlhalosa gore ditiragalo dingwe tse di botlhokwa di ne di tlile go direga ka ngwaga oo. E ne e le ditiragalo dife tseo, mme ke bosupi bofe jo bo bontshang gore 1914 e ne e le ngwaga o o botlhokwa jalo?
Jaaka go kwadilwe mo go Luke 21:24, Jesu o ne a re: “Jerusalema o tla gatakwa ke ditšhaba, go fitlha dinako tse di tlhomilweng tsa ditšhaba [“metlha ya Baditšhaba,” King James Version] di fela.” Jerusalema e ne e le motsemoshate wa Bajuda—lefelo le dikgosi tse di tswang mo ntlong segosi ya ga Kgosi Dafide di neng di busa mo go lone. (Pesalema 48:1, 2) Le fa go ntse jalo, dikgosi tseno di ne di na le sengwe se se neng se dira gore di se ka tsa tshwana le babusi ba bangwe. Di ne di ntse mo “setulong sa bogosi sa ga Jehofa” e le baemedi ba Modimo ka boene. (1 Ditiragalo 29:23) Ka jalo, Jerusalema e ne e tshwantshetsa puso ya ga Jehofa.
Le fa go ntse jalo, puso ya Modimo e ne ya simolola leng go “gatakwa ke ditšhaba” mme seno se ne sa direga jang? Seno se ne sa direga ka 607 B.C.E. fa Jerusalema e ne e fenngwa ke Bababelona. Go ne go sa tlhole go na le ope yo o neng a ntse mo “setulong sa bogosi sa ga Jehofa,” mme puso ya dikgosi tsa losika lwa ga Dafide e ne ya kgaosediwa. (2 Dikgosi 25:1-26) A go ‘gatakwa’ gono go ne go tla tswelela ka bosakhutleng? Nnyaa, ka gonne boporofeti jwa ga Esekiele bo ne jwa bolela jaana ka kgosi ya bofelo ya Jerusalema, e bong Sedekia: “Tlosa sethathelela tlhogo, o tsholetse serwalo. . . . Ga e kitla e nna sa ga ope go fitlhela go tla yo o nang le tshwanelo e e kafa molaong, mme ke tla mo se naya.” (Esekiele 21:26, 27) Keresete Jesu ke ene yo o nang le “tshwanelo e e kafa molaong” ya go rwala serwalo sa bogosi sa ga Dafide. (Luke 1:32, 33) Ka jalo, go “gatakwa” gono go ne go tla khutla fa Jesu a nna Kgosi.
Tiragalo e e botlhokwa eo e ne e tlile go direga leng? Jesu o ne a bontsha gore Baditšhaba ba ne ba tla busa ka lobaka lo lo rileng lwa nako. Pego e e mo go Daniele kgaolo 4 e re naya karabo ya gore e ne e tlile go nna lobaka lo lo kae. E re bolelela ka toro ya boporofeti e e neng ya lorwa ke Kgosi Nebukadenesare wa Babelona. O ne a bona setlhare se segolo se se neng sa rengwa. Thito ya sone e ne e sa kgone go gola ka gonne e ne e bofilwe ke tshipi le kgotlho. Moengele o ne a bolela jaana: “A o fetwe ke metlha e supa.”—Daniele 4:10-16.
Mo Baebeleng, ka dinako tse dingwe ditlhare di dirisediwa go tshwantshetsa puso. (Esekiele 17:22-24; 31:2-5) Ka jalo, go rengwa ga setlhare seno sa tshwantshetso go emela kafa puso ya Modimo, e mo go yone go neng go busa dikgosi tsa Jerusalema, e neng e tla kgaosediwa ka gone. Le fa go ntse jalo, ponatshegelo eno e ne e bontsha gore ‘go gatakwa ga Jerusalema’ e ne e tla nna ga nakwana fela—lobaka lwa “metlha e supa.” Ke lobaka lo lo kana kang loo?
Tshenolo 12:6, 14 e bontsha gore metlha e le meraro le halofo e lekana le “sekete makgolo a mabedi le masome a marataro.” Ka jalo, “metlha e supa” yone e tla lekana le lobaka loo gabedi, kgotsa malatsi a le 2 520. Mme gone Baditšhaba ga ba ka ba tlogela go ‘gataka’ bolaodi jwa Modimo fa malatsi a le 2 520 morago ga go wa ga Jerusalema a sena go wela. Ka jalo, go bonala boporofeti jono bo akaretsa nako e telele thata. Go ya ka Dipalo 14:34 le Esekiele 4:6, e e buang ka gore “letsatsi le emela ngwaga,” “metlha e supa” e tla akaretsa dingwaga di le 2 520.
Dingwaga di le 2 520 di simolotse ka October 607 B.C.E. ka nako ya fa Jerusalema e ne e fenngwa ke Bababelona mme dikgosi tsa losika lwa ga Dafide di bo di tlosiwa mo setulong sa bogosi. Nako eo e khutlile ka October 1914. Ka nako eo, “dinako tse di tlhomilweng tsa ditšhaba” di ne tsa khutla, mme Jesu Keresete o ne a tlhomiwa go nna Kgosi ya selegodimo ya Modimo. *—Pesalema 2:1-6; Daniele 7:13, 14.
Fela jaaka Jesu a ile a bolelela pele, ditiragalo tse di tshosang mo lefatsheng—e leng ntwa, tlala, dithoromo tsa lefatshe, dikgogodi tsa bolwetse—di ne di tla tshwaya “go nna gone” ga gagwe e le Kgosi ya selegodimo. (Mathaio 24:3-8; Luke 21:11) Ditiragalo tseno di re naya bosupi jo bo nonofileng jwa gore ngwaga wa 1914 eleruri ke ngwaga o Bogosi jwa selegodimo jwa Modimo bo tlhomilweng ka one e bile ke one ngwaga o ‘metlha ya bofelo’ ya tsamaiso e e boikepo eno ya dilo ya gone jaanong e simologileng ka one.—2 Timotheo 3:1-5.
^ ser. 4 Go simolola ka October 607 B.C.E. go fitlha ka October 1 B.C.E. ke dingwaga di le 606. E re ka go se na ngwaga 0, go simolola ka October 1 B.C.E. go fitlha ka October 1914 C.E. ke dingwaga di le 1 914. Fa re tlhakanya dingwaga di le 606 le dingwaga di le 1 914, re bona dingwaga di le 2 520. Go bona tshedimosetso e e buang ka go wa ga Jerusalema ka 607 B.C.E., bona setlhogo se se reng “Chronology” mo kgatisong ya Insight on the Scriptures, le Go Fetolana ka Dikwalo ditsebe 271-3 tse di gatisitsweng ke Basupi ba ga Jehofa.


text:
Molaotlhomo wa Ditshwanelo le Maikarabelo a Motsayakarolo
Molaotlhomo wa Ditshwanelo le Maikarabelo a Batsayakarolo o kwadilwe lantlhantlha ka Seesemane ka 2003. O ne wa ntšhwafadiwa ka 2007. O fetoletswe mo dipuong di le mmalwa, tse di mo lenaaneng le le fa tlase. Fa o tsaya tshwetso ya go tsaya karolo mo thutopatlisisong ya HIV Vaccine Trials Network (HVTN), o tlaa fiwa khopi ya tokomane e ka nngwe ya dipuo tse, go ikaegile ka gore o tlhopha efe. Mafoko a a dirisitsweng mo tokomaneng e o e amogelang a ka nna a farologana go le gonnye le mafoko a a dirisitsweng fa tlase.
Ditshwanelo
Jaaka motsayakarolo mo thutopatlisisong ya HVTN o na le tshwanelo ya go:
- Bolelelwa ka tshedimosetso yotlhe e e itsiweng, go akarediwa diphatsa le mesola e e ka kgonagalang ya go tsaya karolo mo thutopatlisisong, ka tsela e o ka e tlhaloganyang. O tla bolelelwa ka tshedimosetso epe e ntšhwa e go itsilweng ka yone ka nako ya thutopatlisiso.
- Gana go tsena mo thutopatlisisong kgotsa go tlogela thutopatlisiso ka nako epe. Gape o ka nna wa gana go tsenela dithutopatlisiso dipe tsa tatediso tse o di bolelelwang. Ga o na go latlhegelwa ke ditshwanelo dipe tse di umakilweng mo tokumenteng e fa o gana go tsena mo thutopatlisisong kgotsa o tlogela thutopatlisiso
- Nna le tikologo e e se nang kgethololo. Boikgethelo jwa gago ka sebele, dintlhatheo, ditumelo, le maitshetlego a setso a tla tlotliwa ke batho ba ba tshwereng thutopatlisiso.
- Romelwa kwa ditirelong tsa kgakololo le tshegetso tse di leng teng tebang le dikgang tse di amanang le thutopatlisiso le thibelo ya HIV.
- Romelwa go fiwa ditirelo tsa kgakololo, tshegetso, bongaka, le kalafi tse di leng teng, ka ntlha ya malwetse a o a lwalang ka nako ya thutopatlisiso, go akarediwa HIV.
- Fiwa thuso ya go rarabolola mathata a loago a a amanang le thutopatlisiso le/kgotsa kgethololo. Ka tetla ya gago, re ka bua le batho ba o ka re kopang gore re ikgolaganye nabo go ba tlhalosetsa go le gontsi ka botsayakarolo jwa gago mo thutopatlisisong.
- Alafelwa dikgobalo tsa mmele, fa di ka nna teng, go alafelwa kgobalo epe e go nang le kgonagalo e ntsi ya gore e amane thata le dikumo le ditsamaiso tsa thutopatlisiso go feta selo sepe se sele se se ka di bakang go fitlha fa selekanong se se tlhalositsweng mo foromong ya tumelelo ya thutopatlisiso. Go na le matlole a go duelela kalafo ya dikgobalo tse. Setlhopha se se sekasekang merero ya polokesego ya thutopatlisiso se dira tlhomamiso ya tsalano. O ka nna wa dira gore tshwetso e sekasekwe gape fa o sa dumalane. Mo makgetlong mangwe, matlole a ka nna a se lekane go duelela kalafi yotlhe. Ditlhopha tse di nang le seabe mo thutopatlisisong di tla batla matlole a mangwe gape fa go ka tlhokega, mme fela ga di ka ke tsa a rurifatsa. Badiredi ba thutopatlisiso ba gago ba tla fa tshedimosetso e nngwe gape mo kganngeng eno e bile ba tla araba dipotso dipe tse o ka tswang o na le tsone kgotsa ba tla go golaganya le motho yo o siametseng thata go araba dipotso tsa gago.
- Tlhatlhobo e e sa duelelweng e bile e le e e nepagetseng ya tshwaetso ya HIV ka nako ya thutopatlisiso. Fa kwa bokhutlong jwa thutopatlisiso, o nna le dipholo tsa tlhatlhotlho ya HIV tse di kayang fa o na le HIV e e bakilweng ke mokento wa thutopatlisiso, mme e seng ke tshwaetso ya HIV, o ka nna wa amogela tlhatlhobo (teko) ya tatediso kwa tleliniking (bookelwaneng) ya thutopatlisiso go fitlhela teko e supa fa o sena mogare.
- Fiwa thuso ya go diragatsa maitlamo a thutopatlisiso. Lenane la dilo tse o ka nnang le tsone le tla fiwa ke lefelo la gago la thutopatlisiso.
- Nna le khupamarama. Ditlhaeletsano le direkoto tse di ka ga gago le botsayakarolo jwa gago mo thutopatlisisong di tla abalanwa fela fa go tlhokega go tshwara thutopatlisiso, kgotsa fa di batliwa ke molao. Go itse tshedimosetso e nngwe gape, bona foromo ya tumelelo e e sedimoseditsweng ya lefelo la gago la thutopatlisiso.
- Fiwa karata ya boikao ya thutopatlisiso e e supang fa o le mo thutopatlisisong. Karata eno e e sa patelesegenge tla akaretsa nomoro ya mogala le/kgotsa aterese ya motho yo o ka fang tshedimosetso ya tlaleletso.
- Tshegetsa ditshwanelo tsa gago tsa semolao. Jaaka motsayakarolo wa tekeletso, ga o kgaphele kwa thoko ditshwanelo dipe tsa gago.
- Bolelelwa gore a o amogetse placebo (molemo o o sa berekeng) kgotsa mokento fa thutopatlisiso e fela, kgotsa fa go tlhokafala ka ntlha ya mabaka a bongaka.
- Fiwa tshedimosetso ka ga tswelelopele ya thutopatlisiso, go bolelelwa gore dipholo tsa thutopatlisiso di tla nna teng leng, le go bolelelwa gore o ka itse jang ka ga diphelo.
Maikarabelo
Jaaka motsayakarolo mo thutopatlisisong ya HVTN, o na le boikarabelo jwa go:
- Sekaseka le go supa gore o tlhaloganya mekwalo yotlhe e o e filweng, go akarediwa ditokumente tsa tumelelo e e sedimoseditsweng. Kopa tlhaloso ka tshedimosetso epe e o sa e tlhaloganyeng pele o dumela go tsaya karolo mo thutopatlisisong. Gape o ka nna wa botsa dipotso ka nako epe fa thutopatlisiso e ntse e tsweletse.
- Tsaya tshwetso e e nang le kitso e e ka ga gore a o tseye karolo mo thutopatlisisong eno morago ga go lekalekanya diphatsa le mesola. Go botlhokwa go itse gore thutopatlisiso e ka ga eng. Badiredi ba tla go thusa ka se. Fa go ka go thusa go tsaya tshwetso, bua le batho ba o ba tshepang e bile o ba tlotla ka ga gore a go go siametse gore o tsene mo thutopatlisisong.
- Bolelela badiredi ba thutopatlisiso ka bonako jo bo kgonegang fa o ka itemogela kgethololo le/kgotsa kgobalo ya loago e o akanyang gore e ka tswa e amana le botsayakarolo jwa gago mo tekeletsong.
- Se fe madi kgotsa go se abe dirwe kgotsa diedi tse dingwe tsa mmelwe ka nako ya thutopatlisiso.
- Direla diteko tsa gago tsa HIV fela kwa lefelong la thutopatlisiso fa fela thutopatlisiso e santse e le teng. Bua le badiredi ba thutopatlisiso fa o tshwanelwa ke go tlhatlhobelwa mo lefelong le sele.
- Fa o kgona go ima, tila boimana ka nako ya thutopatlisiso ka go dirisa mefuta ya thibelopelegi e e nonofileng. Badiredi ba tla sekaseka le wena mefuta ya taolo e e nonofileng ya lotsalo.
- Tshegetsa dinako le ditlha tse o di beetsweng. Bolelela badiredi ba thutopatlisiso ka bonako jo bo kgonegang fa o tlhoka go sutisetsa go sele ditlha kgotsa dinako tse o di beetsweng.
- Tshola badiredi ba thutopatlisiso ka tlotlo.
- Tshegetsa botsayakarolo jwa batho ba ba bangwe ba ba mo thutopatlisisong e le khupamarama.
- Naya badiredi ba thutopatlisiso tshedimosetso e e amanang le thutopatlisios e e feletseng e bile e nepagetse. Bolelela badiredi ba thutopatlisiso ka phetogo epe e ya dintlha tse go ka ikgolaganngwang le wena ka tsone kgotsa tshedimosetso ya boitekanelo.
- Latela ditaelo tsa badiredi ba thutopatlisiso ka bojotlhe jwa gago. Dira mmogo le badiredi ba thutopatlisiso go tshegetsa boitekanelo le polokesego ya gago ka nako ya tekeletso.
- Bolelela badiredi ba thutopatlisiso ka bonako jo bo kgonegang fa o sa kgone go tswelela kgotsa fa o swetsa gore o emise botsayakarolo jwa gago mo thutopatlisisong.


text:
KGAOLO 25
A Batho ba ba Dirang Dilo Tse di Bosula ba ka Fetoga?
A GO ka bo go se molemo fa mongwe le mongwe a ka bo a dira se se molemo ka metlha?— Mme ga go na ope yo o nnang a dira dilo tse di molemo. A o itse gore ke ka ntlha yang fa rotlhe ka dinako tse dingwe re dira dilo tse di bosula mme gone re batla go dira se se molemo?— Ke ka gonne rotlhe re tshotswe re na le boleo. Mme batho ba bangwe ba dira dilo tse dintsi tse di bosula thata. Ba tlhoa batho ba bangwe e bile ba ba utlwisa botlhoko ka boomo. A o akanya gore ba ka fetoga mme ba ithuta go nna molemo?—
Leba lekawana le le tlhokometseng diaparo tsa kafa ntle tsa batho ba ba kgobotletsang Setefane ka maje. Leina la gagwe la Sehebera ke Saulo, mme la Seroma ke Paulo. O itumeletse gore Setefane, yo e leng morutwa wa Morutisi yo Mogolo, o a bolawa. A re bone gore ke ka ntlha yang fa Saulo a ne a dira dilo tse di bosula jalo.
Saulo ke leloko la setlhopha sengwe sa bodumedi sa Bajuda ba ba bidiwang Bafarasai. Bafarasai ba na le Lefoko la Modimo, mme ba tlhokomela thata dithuto tsa bangwe ba baeteledipele ba bone ba bodumedi. Seno se dira gore Saulo a dire dilo tse di bosula.
Fa Setefane a ne a tshwarwa kwa Jerusalema, Saulo o teng. Setefane o isiwa kwa kgotlatshekelo, kwa bangwe ba baatlhodi ba teng e leng Bafarasai. Le fa go buiwa dilo tse dintsi tse di bosula ka Setefane, ga a tshoge. O nna pelokgale mme o rerela baatlhodi bao ka Jehofa Modimo le ka Jesu.
Mme baatlhodi bao ga ba rate se ba se utlwang. Ba setse ba itse dilo tse dintsi ka Jesu. Tota e bile, ba ne ba sa tswa go dira gore Jesu a bolawe! Mme morago ga moo, Jehofa o ne a busetsa Jesu kwa legodimong. Mme go na le gore ba fetole ditsela tsa bone, baatlhodi bano ba lwantsha barutwa ba ga Jesu.
Baatlhodi ba tshwara Setefane ba bo ba mo isa kwa ntle ga motse. Ba a mo itaya, ba mo digela fa fatshe mme ba mo kgobotletsa ka maje. Mme jaaka o ka bona mo setshwantshong, Saulo o eme foo a lebile. O akanya gore go siame gore Setefane a bolawe.
A o itse gore ke ka ntlha yang fa Saulo a ne a akanya jalo?— Saulo e ne e le Mofarasai botshelo jotlhe jwa gagwe, mme o ne a dumela gore dithuto tsa Bafarasai di siame. O ne a tsaya banna bao e le dikao, ka jalo o ne a ba etsa.—Ditiro 7:54-60.
Saulo o dirang fa Setefane a sena go bolawa?— O leka go bolaya barutwa botlhe ba ga Jesu! O tsena mo magaeng a bone mme o gogela banna le basadi kwa ntle. Go tswa foo o dira gore ba tsenngwe mo kgolegelong. Bontsi jwa barutwa ba tshwanelwa ke go tswa mo Jerusalema, mme ga ba tlogele go rera ka Jesu.—Ditiro 8:1-4.
Seno se dira gore Saulo a tlhoe barutwa ba ga Jesu le go feta. Ka jalo o ya kwa Moperesiting yo Mogolo, e bong Kaiafase mme o newa tetla ya go tshwara Bakeresete mo motseng wa Damaseko. Saulo o batla go ba tlisa kwa Jerusalema e le magolegwa gore ba ye go otlhaiwa. Mme fa a le mo tseleng go ya Damaseko, go diragala sengwe se se gakgamatsang.
Go phatsima lesedi go tswa kwa legodimong, mme go na le lentswe le le reng: “Saulo, Saulo, o mpogisetsang?” Ke Jesu yo o buang a le kwa legodimong! Lesedi leo le phatsima thata mo e leng gore le foufatsa Saulo, mme batho ba ba nang le Saulo ba mo isa Damaseko.
Malatsi a le mararo morago ga moo Jesu o bonala ka ponatshegelo mo mongweng wa barutwa ba gagwe yo o bidiwang Ananiase. Jesu o raya Ananiase a re a etele Saulo, gore a ye go mo foufolola le gore a ye go bua le ene. Fa Ananiase a bua le Saulo, o amogela boammaaruri ka Jesu. O simolola go bona gape. Botshelo jwa gagwe jotlhe bo a fetoga, mme o nna motlhanka yo o ikanyegang wa Modimo.—Ditiro 9:1-22.
A jaanong o kgona go bona gore ke ka ntlha yang fa Saulo a ne a dira dilo tse di bosula?— Ke ka gonne a ne a rutilwe dilo tse di sa siamang. O ne a latela batho ba ba neng ba sa ikanyege mo Modimong. E bile e ne e le leloko la setlhopha sa batho ba ba neng ba tseela dithuto tsa batho kwa godimo go feta tsa Lefoko la Modimo. Mme ke ka ntlha yang fa Saulo a fetola botshelo jwa gagwe mme a simolola go dira dilo tse di siameng, le fa Bafarasai ba bangwe ba tswelela go lwantshana le Modimo?— Ke ka gonne tota Saulo ga a tlhoa boammaaruri. Ka jalo fa a rutiwa boammaaruri, o ikemisetsa go bo latela.
A o itse gore morago ga moo Saulo o ne a nna mang?— O ne a itsiwe e le moaposetoloi Paulo, moaposetoloi wa ga Jesu. Mme gakologelwa, Paulo o kwadile dibuka di le dintsi tsa Baebele go feta motho le fa e le ope.
Go na le batho ba le bantsi ba ba tshwanang le Saulo ba ba ka fetogang. Mme ga go motlhofo ka gonne go na le mongwe yo o lekang ka thata go dira gore batho ba dire dilo tse di bosula. A o itse gore motho yoo ke mang?— Jesu o buile ka ene fa a ne a bonala mo go Saulo fa Saulo a ne a le mo tseleng a ya Damaseko. Koo Jesu o ne a bua le Saulo a le kwa legodimong mme a re: ‘Ke go roma gore o bule matlho a batho, gore o ba ntshe mo lefifing o ba ise leseding le gore o ba ntshe mo taolong ya ga Satane o ba ise Modimong.’—Ditiro 26:17, 18.
Ee, ke Satane Diabolo yo o lekang go dira gore batho botlhe ba dire dilo tse di bosula. A ka nako e nngwe o fitlhela gore go thata go dira se se siameng?— Rotlhe re go fitlhela go le thata. Satane o dira gore go nne thata. Go na le lebaka le lengwe le le dirang gore ka dinako tse dingwe go nne thata go dira se se siameng. A o itse gore seno se bakwa ke eng?— Ke ka gonne re tshotswe re na le boleo.
Boleo jono ke jone jo ka dinako tse dingwe bo dirang gore go nne motlhofo gore re dire dilo tse di sa siamang go na le gore re dire tse di siameng. Ka jalo, ke eng se re tshwanetseng go se dira?— Ee, re tshwanetse go kgaratlha go dira se se siameng. Fa re dira jalo, re ka tlhomamisega gore Jesu yo o re ratang, o tla re thusa.
Fa Jesu a ne a le mo lefatsheng, o ne a rata batho ba ba neng ba dirile dilo tse di bosula mme jaanong ba fetogile. O ne a itse gore go ne go le thata gore ba fetoge. Ka sekai, go ne go na le basadi ba ba neng ba kopanela dikobo le banna ba le bantsi. Seno se ne se sa siama. Baebele e bitsa basadi bano diaka.
Nako nngwe mosadi mongwe wa seaka o ne a utlwa ka Jesu, mme o ne a tla kwa a neng a le gone kwa ntlong ya Mofarasai mongwe. O ne a tshela oli mo dinaong tsa ga Jesu mme a phimola dikeledi tsa gagwe tse di neng di le mo dinaong tsa ga Jesu ka moriri wa gagwe. O ne a ikwatlhaela maleo a gagwe, ka jalo Jesu o ne a mo itshwarela. Mme Mofarasai o ne a sa akanye gore o tshwanetse go itshwarelwa.—Luke 7:36-50.
A o itse gore Jesu o ne a raya bangwe ba Bafarasai a reng?— O ne a ba bolelela jaana: ‘Diaka di tsena pele ga lona mo bogosing jwa Modimo.’ (Mathaio 21:31) Jesu o ne a rialo ka gonne diaka di ne di dumela mo go ene, mme di ne di fetola ditsela tsa tsone tse di maswe. Mme Bafarasai bone ba ne ba direla barutwa ba ga Jesu dilo tse di bosula.
Ka jalo fa Baebele e re bontsha gore dilo tse re di dirang di bosula, re tshwanetse ra ikemisetsa go fetoga. Mme fa re ithuta se Jehofa a batlang gore re se dire, re tshwanetse ra batla go se dira. Fa re dira jalo, Jehofa o tla re rata e bile o tla re naya botshelo jo bo sa khutleng.
Go re thusa gore re tile go dira dilo tse di sa siamang, a re bale Pesalema 119:9-11; Diane 3:5-7; le 12:15.
Ithute mo go Oketsegileng
REETSA MODIMO MME O TSHELELE RURI
Re Tshwanetse go Dira Eng Gore re Itumedise Modimo?
Go na le dilo tse Modimo a di tlhoileng le tse a di ratang.
TORA YA TEBELO
A Tota re ka Itumedisa Modimo?
Karabo ya seo e ka bonwa mo botshelong jwa ga Jobe, Lote le Dafide ba ba neng ba dira diphoso tse di masisi.


text:
THUTO 11
Melao ya Modimo e re Solegela Molemo Jang?
1. Ke ka ntlha yang fa re tlhoka kaelo?
Mmopi wa rona o botlhale go re feta. E re ka e le Rre yo o lorato, o amega ka rona. O ne a sa re bopela gore re itaole. (Jeremia 10:23) Ka jalo, fela jaaka ngwana a tlhoka kaelo ya batsadi, le rona re tlhoka kaelo ya Modimo. (Isaia 48:17, 18) Melao e e mo Baebeleng e re naya kaelo, mme kaelo eo ke mpho e e tswang kwa Modimong.—Bala 2 Timotheo 3:16.
Melao ya ga Jehofa e re ruta tsela e e molemolemo ya go tshela gone jaanong, mme e re bontsha kafa mo isagweng re ka bonang ka gone masego a a nnelang ruri. E re ka Jehofa e le ene a re bopileng, go a utlwala go bo a re naya melao mme re tshwanetse go itumelela melao eo.—Bala Pesalema 19:7, 11; Tshenolo 4:11.
2. Melao e e mo Baebeleng e re kaela jang?
Dithuto dingwe tsa motheo mo Baebeleng di re bontsha se Modimo a batlang re se dira fa re lebana le maemo a a farologaneng. Mme melao e mengwe e dira mo maemong a a rileng fela. (Duteronome 22:8) Re tshwanetse go dirisa bokgoni jwa rona jwa go akanya go tlhaloganya se molao o o mo Baebeleng o re bolelelang sone. (Diane 2:10-12) Ka sekai, Baebele e ruta gore botshelo ke mpho e e tswang kwa Modimong. Molao oo wa motheo o ka re kaela.—Bala Ditiro 17:28.
3. Ke ditaelo dife tse pedi tse di botlhokwa thata?
Jesu o ile a bua ka ditaelo tse pedi tse di leng botlhokwa thata. Ya ntlha e tlhalosa lebaka la go bo batho ba tshela—gore ba itse Modimo, ba mo rate le go mo direla ka boikanyegi. Re tshwanetse go nna re akantse ka taelo eno ka metlha fa re dira ditshwetso. (Diane 3:6) Batho ba ba dirisang taelo eno mo matshelong a bone ba tla nna le botsala le Modimo, ba bone boitumelo jwa mmatota le botshelo jo bo sa khutleng.—Bala Mathaio 22:36-38.
Taelo ya bobedi e re thusa gore re dirisane ka kagiso le ba bangwe. (1 Bakorintha 13:4-7) Go dirisa taelo eno ya bobedi go akaretsa go etsa tsela e Modimo a dirisanang le batho ka yone.—Bala Mathaio 7:12; 22:39, 40.
4. Melao ya Modimo e re solegela molemo jang?
Melao ya Modimo e ruta malapa kafa a ka kopanngwang ka gone ke lorato. (Bakolosa 3:12-14) Gape Lefoko la Modimo le sireletsa malapa ka go a ruta molao o mongwe o o ka ba kaelang—gore lenyalo le tshwanetse go nnela ruri.—Bala Genesise 2:24.
Go latela melao e e mo Baebeleng go ka re thusa go tswelela re na le se re itshedisang ka sone ga ba ga re sireletsa le mo maikutlong. Ka sekai, gantsi bathapi ba rata badiri ba ba ikanyegang ba ba tshelang ka melao ya Baebele e bile ba dira ka natla. (Diane 10:4, 26; Bahebera 13:18) Gape Lefoko la Modimo le re ruta gore re kgotsofalele dilo tsa botlhokwa tse re nang le tsone mme re tseye botsala jwa rona le Modimo bo le botlhokwa thata go feta dithoto.—Bala Mathaio 6:24, 25, 33; 1 Timotheo 6:8-10.
Go tshela ka melao ya Modimo go ka sireletsa botsogo jwa rona. (Diane 14:30; 22:24, 25) Ka sekai, go latela molao wa Modimo wa gore re tile botagwa go re sireletsa mo malwetseng a a bolayang le mo dikotsing. (Diane 23:20) Jehofa ga a re thibele go nwa bojalwa mme gone ga re a tshwanela go bo nwa ka tsela e e feteletseng. (Pesalema 104:15; 1 Bakorintha 6:10) Melao ya Modimo e re solegela molemo ka gonne e re ruta gore re tile ditiro le dikakanyo tse di sa siamang. (Pesalema 119:97-100) Le fa go ntse jalo, Bakeresete ga ba tlotle melao ya Modimo fela ka gonne ba batla go solegelwa molemo. Ba dira jalo ka gonne ba tlotla Jehofa.—Bala Mathaio 5:14-16.
Ithute mo go Oketsegileng
Totatota Baebele e Ruta Eng?
Go Tshela ka Tsela e e Itumedisang Modimo
Go a kgonega go tshela botshelo jo bo itumedisang Jehofa. Tota e bile, o ka kgona go nna tsala ya gagwe.
Totatota Baebele e Ruta Eng?
Tsela e Modimo a Lebang Botshelo ka Yone
Modimo o leba jang go ntsha mpa, go tshelwa madi le botshelo jwa diphologolo?
KA GA RONA
Kopa Thuto ya Baebele
Ithute Baebele mahala ka nako e e go tshwanetseng le mo lefelo le le go siametseng.


text:
Botswana: Ora esatta nelle più importanti città
Mmopone - Tshimoyapula - Tshane - Tlokweng - Shoshong - Serule - Nojane - Moremi - Mogapinyana - Mathambgwane - Masunga - Makalamabedi - Kurametsi - Khuis - Kavimba - Kachikau - Gobojango - Goa - Bonwapitse - Bokspits - Bobonong - Boatlaname - Good Hope - Mogobane - Mabolwe - Mogorosi - Kweneng - Paje - Moiyabana - Tewane - Radisele - Mogome - Mokgware - Mmashoro - Natale - Gakgatla - Kumakwane - Mmankgodi - Chadibe - Seronga - Beetsha - Satau - Parakarungu - Lesoma - Dinokwe - Tsetsebjwe - Ikongwe - Seleka - Mmutlana - Poloka - Leshibitse - Matobo - Nswazwi - Toteng - Marapong - Lentsweletau - Moshaweng - Mosu - Jwaneng - Butale - Mosetse - Changate - Senete - Tutume - Borolong - Mokubilo - Xhauga - Musi - Lethekane - Ramaphatle - Jackalas 2 - Mmamadila - Sorilatholo - Mmadikola - Habu - Salajwe - Rasesa - Mmadinare - Manaledi - Shakgwe


text:
Dijo
Dijo ke sengwe le sengwe se se jewang go tsenya dikotla mo mmeleng. Dijo di tswa mo dimeleng kgotsa mo diphologolong, mme di na le dikotla tse di botlhokwa jaaka mafura, di porotheini, di vithamini le di minerale. Sejo se jewa ke setshidi mme se tsene mo dikarolong tsa mmele go tlisa maatla le go tlisa kgolo ya mmele.
Bogologolo batho ba ne ba bona dijo ka mefuta e le pedi: go tsoma, go bapala le go lema. Gompieno bontsi jwa dijo tse di tlhokwang ke batho mo lefatsheng di dirwa mo madirelong a dijo.
Pabalesego ya dijo le go bona gore dijo di nna teng go lebeletswe thata ke makalana a tshwana le International Association for Food Protection, World Resources Institute, World Food Programme , Food and Agriculture Organisation le International Food Information Council. Makalana a a itebaganya le dikgang tsa tswelelopele, phetogo ya loapi, tsa tshomarelo dikotla, kgolo ya dipalo tsa batho, kgokelo ya metsi le go bona dijo.
Go bona dijo ke tshwanelo ya motho mongwejaaka ha go kailwe mo International Convenant on Economic, Social and Cultural rights (ICESCR) go lemogwa gore motho mongwe le mongwe o na le tshwanelo ya botshelo jo bo lolameng, go akaretsa dijo tse di lekaneng le go tlhoka go bolawa ke tlala.
Metswedi ya dijo[baakanya | edit source]
Dijo ka bontsi di tswa mo dimeleng. Tse dingwe di tswa ka tlhamalalo mo dimeleng mme le diphologolo ke dijo ka gore di godisiwa ka go jesiwa dijo tse di tswang mo dimeleng. Dijo tsa losika loo mabele ke tsone gantsi e leng tse di jewang thatamme e bile di fang maatla lefatshe ka bophara go feta dijo tse dingwe tse di jetsweng. Mmidi, korong le raese ka mefuta yotlhe ya tsone di balelwa go masome a ferabobedi le bosupa mo lekgolongla dijo tse di tswang mo dimeleng mo lefatsheng. Bontsi jwa losika loo mabele le le lemiwang le jesiwa diruiwa.
Dijo dingwe tse di sa tsweng mo diruiweng le mo dimeleng di akaretsa maboa. Go dirisiwa megare mengwe mme e bedisiwe le dijo tse di nang le setlhokwana sa asenejaaka borotho jo bo tsentswentsweng sebidiso, bojalwa, chesi le kombucha le madila a a tswakilweng. Mofuta o mongwe o akaretsa semela metsing se se tala jaaka sepirulina. Go na le dijo tse dingwe tse di tshwanang le matswai sebidiso sa borotho le cream of tartar a a dirisiwang go babalela dijo gore si seka tsa senyega.


text:
Baebele ya mo Internet | THANOLO YA LEFATSHE LE LESHA YA DIKWALO TSE DI BOITSHEPO
A o ka rata go bala setlhogo seno ka %%?
Tshenolo 12:1-17
12 Mme ga bonwa sesupo+ se segolo kwa legodimong, mosadi+ a apere letsatsi, mme ngwedi e ne e le kafa tlase ga dinao tsa gagwe, mo tlhogong ya gagwe go ne go na le serwalo sa dinaledi di le lesome le bobedi,2 mme o ne a le moimana. Mme o goa a le mo ditlhabing+ le mo botlhokong jo bo ngomolang pelo jwa go belega.3 Ga bonwa sesupo se sengwe gape kwa legodimong, mme, bona! kgogela e kgolo e khunou,+ e na le ditlhogo di supa le dinaka di le lesome mme mo ditlhogong tsa yone go le dirwalo tsa segosi di supa;4 mme mogatla+ wa yone o goga nngwetharong ya dinaledi+ tsa legodimo, mme ya di piriganyetsa kwa tlase kwa lefatsheng.+ Mme kgogela ya nna e eme fa pele ga mosadi+ yo o neng a tloga a belega,+ gore, fa a belega, e kometse+ ngwana wa gagwe.5 Mme a belega ngwana wa mosimane,+ motho wa monna, yo o tla disang ditšhaba tsotlhe ka thobane ya tshipi.+ Mme ngwana wa gagwe a phamolelwa kwa Modimong le kwa setulong sa gagwe sa bogosi.+6 Mme mosadi a tshabela kwa nageng,+ kwa a nang le lefelo gone le le baakantsweng ke Modimo, gore ba tle ba mo fepele+ gone malatsi a le sekete makgolo a mabedi le masome a marataro.+7 Mme ga tsoga ntwa kwa legodimong: Mikaele+ le baengele ba gagwe ba tlhabana le kgogela, le kgogela le baengele ba yone ba tlhabana8 mme ya se ka ya fenya, le gone ba se ka ba tlhola ba bonelwa bonno kwa legodimong.9 Jalo kgogela e kgolo+ ya piriganyediwa kwa tlase, noga ya kwa tshimologong,+ e e bidiwang Diabolo+ le Satane,+ yo o tsietsang lefatshe lotlhe+ le le nang le banni; ya piriganyediwa kwa tlase kwa lefatsheng,+ le baengele ba yone ba piriganyediwa kwa tlase le yone.10 Mme ka utlwa lentswe le le kwa godimo kwa legodimong le re:“Jaanong go tlile poloko+ le maatla+ le bogosi tsa Modimo+ wa rona le taolo ya ga Keresete+ wa gagwe, ka gonne molatofatsi wa bakaulengwe ba rona o piriganyeditswe kwa tlase, yo o ba latofatsang bosigo le motshegare fa pele ga Modimo+ wa rona!11 Mme ba ne ba mo fenya+ ka ntlha ya madi a Kwana+ le ka ntlha ya lefoko la go neela bosupi+ ga bone, mme ba se ka ba rata meya+ ya bone le eleng fa ba lebane le loso.12 Ka lebaka leno itumeleng, lona magodimo le lona ba lo agileng mo go one!+ A bo go latlhega+ lefatshe le lewatle,+ ka gonne Diabolo o fologetse kwa go lona, a le bogale jo bogolo, ka a itse gore o na le lobaka lo lokhutshwane lwa nako.”+13 Jaanong e rile kgogela e bona gore e piriganyeditswe kwa tlase kwa lefatsheng,+ ya bogisa mosadi+ yo o neng a belega ngwana wa mosimane.14 Mme mosadi a newa diphuka tse pedi tsa ntsu+ e kgolo, gore a fofele kwa nageng+ kwa lefelong la gagwe; koo ke gone kwa a fepiwang+ gone ka motlha le metlha le sephatlo sa motlha+ a le kgakala le sefatlhego sa noga.+15 Mme noga ya tšhabanya metsi+ jaaka noka e tswa mo molomong wa yone kafa morago ga mosadi, go dira gore a nwediwe ke noka.+16 Mme lefatshe la thusa mosadi,+ mme lefatshe la bula molomo la kometsa noka e kgogela e e tšhabantseng e tswa mo molomong wa yone.17 Mme kgogela ya galefela mosadi+ yono, ya tswa ya ya go tlhabana ntwa le ba ba setseng ba losika lwa gagwe, ba ba bolokang ditaolo tsa Modimo e bile ba na le tiro ya go naya bosupi+ ka Jesu.


text:
-
-
-
Go mokaedi. Ya motlhanka wa ga Jehofa, ya ga Dafide, yo o neng a bua le Jehofa mafoko a pina eno mo letsatsing le Jehofa a neng a mo golotse mo seatleng sa baba ba gagwe botlhe le mo seatleng sa ga Saulo.+ Mme a re:
18 Ke tla go rata, wena Jehofa nonofo+ ya me.
2 Jehofa ke lefika la me le legolo le kago ya me e e thata le Mofalotsi wa me.+
Modimo wa me ke lefika la me. Ke tla tshabela+ kwa go ene,
Thebe ya me le lonaka lwa me lwa poloko, bogodimo jwa me jo bo sireletsegileng.+
4 Megala ya loso e ne e ntikanyeditse;+
Merwalela e e elelang ya banna ba ba se nang molemo wa sepe le yone e ne e ntse e ntshosa.+
6 Mo matshwenyegong a me ke ne ka nna ka bitsa Jehofa,
Ke ne ka nna ka goela kwa Modimong wa me ke kopa thuso.+
Mme o ne a utlwa lentswe la me go tswa mo tempeleng+ ya gagwe,
Go goa ga me fa pele ga gagwe ke kopa thuso go ne ga tla mo ditsebeng+ tsa gagwe.
7 Mme lefatshe le ne la simolola go tshikinyega le go reketla,+
Metheo ya dithaba e ne ya fuduega,+
Mme ya nna ya kgotlhokgotshega ka gonne o ne a galefisitswe.+
8 Mosi o ne wa tlhatloga mo marobeng a dinko tsa gagwe, le molelo o o tswang mo molomong wa gagwe o ne wa nna wa laila;+
Magala a ne a tuka go tswa mo go ene.
9 O ne a oba magodimo mme a fologa.+
Mme letobo le lentshontsho le ne le le kafa tlase ga dinao tsa gagwe.
11 Foo a dira gore lefifi e nne lefelo la gagwe la go iphitlha,+
Go mo dikologa jaaka loobo lwa gagwe,
Metsi a a lefifi, maru a a kwenneng.+
12 Go ne go na le maru a gagwe a a neng a feta a tswa mo teng ga phatsimo e e fa pele ga gagwe,+
Sefako le magala a a tukang a molelo.+
13 Jehofa o ne a simolola go duma+ jaaka maru kwa magodimong,
Mme Mogodimodimo o ne a simolola go ntsha lentswe la gagwe,+
Sefako le magala a a tukang a molelo.
14 Mme a nna a romela metswi ya gagwe, gore a ba gasamise;+
A ntsha magadima, gore a ba tlhakanye tlhogo.+
15 Mme melatswana ya metsi ya bonala,+
Le metheo ya naga e e ungwang ya bipologa+
Ka ntlha ya kgalemo ya gago, wena Jehofa, fa mohemo wa maroba a dinko+ tsa gago o tsubutla.
17 O ne a nkgolola mo mmabeng wa me yo o nonofileng,+
Le mo go ba ba ntlhoileng; ka gonne ba ne ba nonofile go mpheta.+
18 Ba ne ba nna ba lebana le nna mo letsatsing la matlhotlhapelo+ a me,
Mme Jehofa a nna jaaka setshegetso+ sa me.
19 Mme o ne a nketshetsa mo lefelong le le atlhameng;+
O ne a nnamola, ka gonne o ne a nkgatlhegela.+
22 Gonne ditshwetso tsa gagwe tsotlhe tsa boatlhodi di fa pele ga me,+
Mme melao ya gagwe ga nkitla ke e tlosa mo go nna.+
24 Mme a Jehofa a ntuele kafa tshiamong ya me,+
Kafa bophepeng jwa diatla tsa me fa pele ga matlho a gagwe.+
25 O tla dira ka boikanyegi le motho yo o ikanyegang;+
O tla dirisana le motho yo o se nang molato, yo o nonofileng ka go tlhoka molato;+
26 Mo go yo o nnang a le phepa o tla itshupa o le phepa;+
Mme mo go yo o sokameng o tla itshupa o le lesoko;+
27 Ka gonne o tla boloka batho ba ba bogisitsweng;+
Mme o tla kokobetsa matlho a a mabela.+
28 Gonne o tla tshuba lobone lwa me, wena Jehofa;+
Modimo wa me o tla dira gore lefifi la me le phatsime.+
29 Gonne ka wena nka siana ka tsogologela setlhopha sa dinokwane;+
E bile ka Modimo wa me nka palama lobota.+
30 Fa e le Modimo wa boammaaruri ene, tsela ya gagwe e itekanetse;+
Lefoko la ga Jehofa ke le le itshekisitsweng.+
Ke thebe mo go botlhe ba ba tshabelang mo go ene.+
32 Modimo wa boammaaruri ke Yo o nkgatlhang thata ka maatla a botlhaga,+
Mme o tla dira gore tsela ya me e itekanele,+
33 A dire gore dinao tsa me di nne jaaka tsa dikgama tse ditonanyana,+
Mme o dira gore ke nne ke eme mo mafelong a a kwa godimo mo go nna.+
35 Mme o tla nnaya thebe ya gago ya poloko,+
Mme seatla sa gago sa moja se tla ntshegetsa,+
Mme boikokobetso jwa gago bo tla ntira mogolo.+
36 O tla direla dikgato tsa me bonno jo bogolo sentle kafa tlase ga me,+
Mme magwejana a me ruri ga a kitla a kgwetlha.+
37 Ke tla latelela baba ba me mme ke ba tshware;
Mme ga nkitla ke boa go fitlha ba fedisitswe.+
39 Mme o tla nkgatlha ka maatla a botlhaga go ya ntweng;
O tla dira gore ba ba ntsogologelang ba phutlhame kafa tlase ga me.+
40 Mme fa e le baba ba me, ruri o tla nnaya bokafamorago jwa molala wa bone;+
Mme fa e le ba ba ntlhoileng thata, ke tla ba didimatsa.+
42 Mme ke tla ba thuga boleta jaaka lorole fa pele ga phefo;+
Ke tla ba tsholola jaaka loraga lwa mebila.+
43 O tla mphalotsa mo go tshwayeng diphoso ga batho.+
O tla ntlhoma go nna tlhogo ya ditšhaba.+
Batho ba ke iseng nke ke ba itse—ba tla ntirela.+
45 Batswakwa ka bobone ba tla nyelela,
Mme ba tla tswa mo dithakong tsa bone tsa phemelo+ ba roroma.
47 Modimo wa boammaaruri ke Monei wa ditiro tsa pusoloso mo go nna;+
Mme o fenya ditšhaba tse di kafa tlase ga me.+
48 O mphalotsa mo babeng ba me ba ba galefileng;+
O tla ntsholeletsa kwa godimo ga ba ba ntsogologelang,+
O tla nkgolola mo mothong wa thubakanyo.+
49 Ke gone ka moo ke tla go bakang mo gare ga ditšhaba, wena Jehofa,+
Mme ke tla leletsa leina la gago pina.+
-


text:
Golaganya sediriswa sa modumo sa Bluetooth kgotsa pontsho e e sa diriseng mogala mo PC ya gago
Golaganya sediriswa sa modumo sa Bluetooth (Windows 10)
Go gokaganya sediriswa sa puotheetso sa Bluetooth, sepikara, kgotsa sebueladitsebeng mo PC ya gago ya Windows 10, o tla tlhoka go dira gore didiriswa tse pedi tseno di golagane pele.
Tshuba sediriswa sa gago sa Bluetooth mme o dire gore se kgone go bonwa. Tsela ya go dira gore se bonwe e ikaegile ka sediriswa. Tlhola tshedimosetso ya sediriswa kgotsa webosaete go bona tse dingwe gape.
Mo baratirong, tlhopha aekhone ya lefelotiragatso, o bo o tlhomamisa Bluetooth e tshubilwe.
Mo go lefelotiragatso, tlhopha Golaganya, go tswa foo tlhopha sediriswa sa gago.
Latela ditaelo dipe tse dingwe. Go seng jalo, o feditse.
Dipontsho tse di sa diriseng mogala tsa Miracast
Golaganya PC ya gago go TV, segodisa setshwantsho, kgotsa dipontsho tse dingwe tsa kafa ntle tse di tshegetsang Miracast, o sa dirise mogala.
Tshuba TV ya gago kgotsa segodisa setshwantsho Fa e le gore o dirisa donkele kgotsa segokaganyi sa Miracast, tlhomamisa gore se polakilwe mo pontshong.
Tlhomamisa gore Wi-Fi e timilwe mo PC ya gago.
Mo baratirong, tlhopha aekhone ya lefelotiragatso > Golagana > tlhopha pontsho ya gago.
Latela ditaelo dipe tse dingwe tse di mo sekirining. Go seng jalo, o feditse.
Dipontsho tse di sa diriseng mogala tsa WiGig
Golaganya PC ya gago o sa dirise megala go monithara, segodisa setshwantsho, kgotsa dipontsho tse dingwe tsa kafa ntle tse di golaganeng le selaodisi sa WiGig.
Tshuba TV kgotsa segodisa setshwantsho.
Tshuba selaodisi sa gago sa WiGig mme o tlhomamise gore se golagantswe mo pontshong.
Tlhomamisa gore PC ya gago e tshegetsa WiGig le gore e tshubilwe. Fa PC ya gago e tshegetsa WiGig, o tla bona WiGig laola mo Diseting > Neteweke le Inthanete > Seemo sa mo sefofaneng.


text:
POLELO 115
Paradaise e Ntšha mo Lefatsheng
BONA ditlhare tseno tse ditelele, dithunya tse dintle le dithaba tse di kwa godimo. A ga di dintle? A o bona kgama eno e e jang mo seatleng sa mosimanyana? Bona ditau le dipitse tse di emetseng kgakajana mo bojannyeng. A o ka se rate go nna mo ntlong e e mo lefelong le le tshwanang le leno?
Modimo o batla gore o tshelele ruri mo lefatsheng la paradaise. Mme ga a batle gore o nne le ditlhabi tse dintsi tse di tshwenyang batho gompieno. Baebele e solofetsa batho ba ba tla tshelang mo paradaiseng e ntšha gore: ‘Modimo o tla nna le bone. Go tla bo go sa tlhole go na le loso kgotsa selelo kgotsa botlhoko. Dilo tsa pele di fetile.’
Jesu o tla tlhomamisa gore dilo tseno tse di molemo di a direga. A o itse gore di tla direga leng? Fa a sena go fedisa bosula le batho botlhe ba ba bosula mo lefatsheng. Se lebale gore fa Jesu a ne a le mo lefatsheng o ne a fodisa mefuta yotlhe ya malwetse mo bathong a bo a tsosa le ba ba suleng. Jesu o ne a dira seno go bontsha se a tla se dirang mo lefatsheng lotlhe, fa a setse a le Kgosi ya bogosi jwa Modimo.
Akanya fela gore go tla nna monate jang mo lefatsheng le lesha la paradaise! Jesu le batho bangwe ba a ba tlhophang ba tla bo ba busa kwa legodimong. Babusi bano ba tla tlhokomela mongwe le mongwe le go tlhomamisa gore batho ba nna ba itumetse. A re bone gore ke eng se re tshwanetseng go se dira gore Modimo a tle a re neye botshelo jo bo sa khutleng mo lefatsheng le lesha la paradaise.